Aztiri Bat bertso saioa bihar izango da jokoan, Latxartegin

Osinalde bertso txapelketa aurreko astean jarri zen abian, Ordiziako Argi Berri sariarekin. Bigarren kanporaketa, Aztiri Bat saria, bihar jokatuko da Legazpin, Latxartegi aretoan, 17:00etan hasita. Sarrera doan izango da eta txartelak

leihatilan banatuko dituzte egunean bertan.

Sei bertsolari gazte arituko dira lehian Legazpiko kanporaketa honetan: Abadiñoko Bittor Altube, Zarauzko Aner Peritz, Berako Ekhiñe Zapiain, Urruñako Irati Alcantarilla, Azkoitiko Unai Izagirre eta Oñatiko Urko Arregi. Arregik iazko Aztiri Bat sarian ere parte hartu zuen, eta finalerako sailkatuetako bat izan zen. Finalean, gainera, bertso onenaren saria irabazi zuen

Apirilaren 23an Gabiriako elizan jokatuko den finalerako bi bertsolari sailkatuko dira biharko saiotik. Ordiziako Argi Berrin Ane Zuazubiskarrek eta Oihana Aranak lortu zuten txartela. Finalean ariko den seikoa Zaldibian apirilaren 9an jokatuko den Osinberde Sarian osatuko da.


Ampo Ordiziak dei berezia egin die zaleei, biharko derbirako

Azkeneko asteetako atsedenaren ondoren, bueltan da errugbiko ohorezko mailako liga. Partida oso berezia izango da gainera; euskal derbia jokatuko da Ordizian. Ampok, Gernika taldea hartuko baitu etxean.

Bihar, 16:00etatik aurrera, Gernika taldearen aurka neurtuko dituzte indarrak, Altamira gotorlekuan. Ligako bosgarren jardunaldia izango da, eta bisitariei aurre egiteko gogor egin dute lan Ampoko mutilek.

Baina horrez gain, zaleen babesa ere eskatu dute, euskal derbia irabazi ahal izateko. Aste honetan sare sozialen bidez zabaldu duten bideoan, Ordizia Rugbiko hainbat jokalarik, Julen Goia Ampo Ordiziaren kapitaina tartean, Altamirara gerturaturatzeko gonbita luzatzen dute. Altamirako harmaila bete nahi dute, zaleen bultzadarekin beste garaipen bat lortzeko etxean.

Errugbi jardunaldi hau festa bat ere badenez, 15:00etatik aurrera, taberna zabalik egongo da Altamirako aparkalekuan. Musikarekin ere girotuko dute errugbiaren festa hau.

Moyua Goierrik atsedena

23 urtez azpiko Moyua Goierri taldeak, pasa den asteburuan jokatu zuen derbia Hernaniren aurka, garaipen oso zabala lortu zuelarik (42-0).

Asteburu honetan, atsedena izango dute eta hurrengo asteburu, Aparejadores de Burgos taldearen aurka jokatuko dute, etxetik kanpo.


Bertsolari Txapelketa Nagusiko eskualdeko ordezkariak, ganbaran

Subijana etxeko ganbaran elkartu ditugu 2022ko Bertsolari Txapelketa Nagusian parte hartuko duten eskualdeko lau ordezkari: Imanol Artola 'Felix' gai-jartzailea, eta Unai Mendizabal, Beñat Iguaran eta Haritz Mujika bertsolariak. Beraien gorputzaldiez, zereginez, helburuez eta, oro har, txapelketaren inguruko sentsazioez hitz egin dute.


GIBaz kutsatzen denaren eta hiesa garatzen duenaren profila ez da berdina

GIBa garaiz diagnostikatzeak karga birikoa negatibo mantentzea dakar. Horrela, hiesa diagnostikatzen zaien pertsonen profila desberdina da, eta inguru ahuletatik datoz.


'Schitt's Creek' komedia, situazio eta 'gag' gero eta eroagoak dituen telesail zoragarria

Merezi du Emmy Sarietako irabazleei begiratu bat ematea; bereziki, horietako hiruri: 'Schitt's Creek', 'Succesion' eta 'Watchmen' telesailei.

Kurtso berriarekin bueltatzen gara asko egunerokotasunera, rutinara. Baditu honek bere alde on eta txarrak, zeinekin hitz egiten duzun arabera. Niri, adibidez, udazkenera iritsi berri garen hau, hotza buztana erakusten hasi den momentu gazi- -gozoa, une aproposa iruditzen zait manta hartu, udaran zehar terraza eta hainbat planekin ahaztua genuen sofara bueltatu eta mundu katodikoak dakarzkigun proposamen berri nahiz zaharrei berriro ere heltzeko.

Gure bizitzako arlo guztietan bezala, pandemiak ere eragin handia izan du telesailen munduan. Ekoizpen eta sorkukuntza prozesuak nabarmen kaltetuak izan diren heinean, publikora iritsi den produkzio kantitatea, biziki murriztu da aurten, eta hartara ere, kate edo interneteko zerbitzuak, programazioa birmoldatu beharrean aurkitu dira, ondorioz gure telesail asko kantzelatu, atzeratu edota denboraldi murriztuekin geratu direlarik. Hala ere, baziren perlatxo bat edo beste gordeta zituztenak, eta modu honetan, izan dira udaran nahiz hilabete honetan, kalitatezko gauza dexente: Made in Italy (SundanceTV) freskoa, I may destroy you (BBC, HBO) potentea eta ikusi beharrekoa, Perry Mason (HBO) bikaina, Hanna T2 (Amazon Prime Video), Brave New World (Peacock, Starzplay) arraroa, Caminantes (OrangeTV), L’effondrement (Filmin) gogorra, Ramy T2 (Starzplay), Little Birds (Sky Atlantic) Anais Nin idazlearen istorio laburren adaptazio delirantea, Ted Lasso (Apple TV+) komedia borobila, Veneno (Atresplayer premium) historiaren kapitulu berriak, Lovecraft country (HBO) txundigarria, Two weeks to live (Sky1) zo(ro)ragarria, Raised by wolves (HBO), The boys T2 (Amazon Prime Video) ganberroa, Skam T4 (Movistar+), Escenario 0 (HBO) ederra, The third day (HBO) hipnotikoa, We are who we are (HBO) Luca Guadagninoren sorpresa berria, Vernon Subutex (Filmin) Virginie Despentes idazlearen adaptazio paregabea, No mans land (Hulu), Deutschland 83 T3 (SundanceTV), Fargo T4 (FX, HBO) edota The Comey rule (Showtime, Movistar+).

Ikusten duzuenez, badago soberan bakoitzaren gustuak edo jakin mina asetzeko. Hala ere, zerrenda luze honetatik kanpo utzi dut, askorentzat hilabete honetako estreinaldi, esan dezagun, indartsuena. Bihar iritsiko zaigun Patria (HBO) telesailari buruz ari naiz, bai. Eta honi buruz ere ez naiz luze arituko, hurrengo asteetan gori-gori gure ahotan ibiliko den telesaila izango da eta. Denbora soberan izango dugu hau ikusi, aztertu eta modu askotan disekzionatu eta kritikatzeko. Bukatzen denean, orduan iritzirik hemen emango dudan, ikusiko dugu.

Modu berean, izan da hilabete honetan telebistaren munduko beste gertaera garrantzitsu bat: Emmy Sarien banaketa. Normalean ekainaren hasieran izan ohi den zeremonia atzeratu egin zuten, beste hainbat gauza bezala, eta lehengo asteburuan ospatu ziren. Bertako palmaresa ikusita, irabazle nagusienei begiradatxo bat botatzea ere aproposa iruditzen zait, norbaitek ezagutzen ez baditu aukera bat emateko.

Komediaren arloarekin hasiko gara, Schitt’s Creek (Movistar+) telesailak hito bat lortu baitzuen kategoria honetako sari nagusi guztiak irabazita: komedia nagusiaren saria, gidoia, zuzendaritza, eta bere lau aktore nagusiek beren arloetan. Kanadiarra den telesail honek, bere seigarren eta azken denboraldian izan du errekonozimendu handi hau. Modu txikian hasi zen komedia, AEBetako Netflix plataforman ospea hartu eta handitzen joan zen, juxtu bukatu den urtean, merezitako brotxe final honekin amaitu dutelarik. Bertan, familia aberats batek, dena galdu ostean, bizitzera joan beharko duten herri txiki bateko bizimodua kontatuko digu. Istorioa aski ezaguna bada ere, imagina ezazue Herri Txiki, Infernu Handi eta Bel-Airko Printzearen nahasketa berezia, 20 minutu pasatxoko kapitulu errazak eta situazio eta gag gero eta eroagoak dituena. Gehiago behar?

Dramaren arloan, jaun eta jabe izan dugu Succesion (HBO) telesail paregabea. Telesail nagusia, zuzendaritza, gidoia eta aktore zerrendaren sariak eskuratu zituen, besteak beste. Jesse Armstrongek sortutako telesailak, Roy familiaren bizitza kontatzen digu. Konglomeratu enpresarial baten buru den familia honen istorioak, Shakespearek idatzitako edozein libururen trama atzean utzi lezake. Familia barruan dauden liskar anitzak, negozio munduan duten gerra irekia, gezurrak, ustelkeria... Dena modu bikain eta orekatuan ekarria. Gehiagoren gogoarekin uzten zaituen telesaila da; aukera bat eman, eta kapitulu gutxiren buruan harrapatuko zaituena.

Telesail laburretan, berriz, Watchmen (HBO) izan genuen garaile. Telesail nagusiaren sariarekin batera, bere protagonista den Regina King aktoreak jasotakoa nabarmendu beharra dago, egindako lan bikainagatik. Beste hainbat kategoriatan ere saritua izan bazen ere, izen bereko komikian oinarritutako munduan kokatzen den istorio solte honek izan zuen puntu indartsu nagusienetako bat da King, Tulsa hiriko 1921an izandako sarraskian duen bere kontakizunaren oinarri nagusia dugularik. Tematika arraziala, poliziaren eta estatuaren barruan dagoen ustelkeria eta xenofobia oinarri hartuta, eta superheroi kutsua erabiltzen du aitzakia gisa, sozialki izkutuan dauden arazo estrukturalak palestrara atera eta aipatzeko.

Hiru proposamen, beste hainbeste saridun telesail, dokumental, aktore, musikari, sortzaile, langile eta sektoreren artean. Agian aipamen txiki bat El silencio de los otros dokumentalari ere, Almudena Carrascedo eta Robert Bahar ekoizleek frankismoaren biktimei buruz eginikoa, sari bikoitza eraman baitzuen.

Dena den, beti bezala aukera ugari, momentu eta umore bakoitzerako. Zailena beti (niri gertatzen zaidan bezala), bat aukeratzea. Ea zuei errazagoa egiten zaizuen!


Ikusi makusi. Zer ikasi.

Ikusi makusi, zer ikusi? Baso sute bat ikusten dut. Zer ikasi?

Ikusi makusi, zer ikusi? Uholdeak nire herrian. Uda neguan.

Urbasa ez da kolorez aldatzen udazkena ailegatzen denean.

Ez dut ikusten. Ez dut ikasten.

Zergatik deitzen diote komunikabideek klima aldaketari bero bolada? Gauza batzuek interpelatu egiten gaituzte. Baina ez dugu ikasi nahi. Ikusi ikasi gabe. Klima eta energiaren arloko udalen konpromisoa honetan datza: lehenik, udalerriko berotegi gasen CO2 isuriak gutxienez %40 murriztea hemendik 2030era bitartean. Neurri hauek Nafarroako 177 udalerri (Nafarroako biztanleen %80) atxiki zaizkio itun baten bidez, baita Sakana ere.

Aste honetan Sakanako eta Euskal Herriko herri askotan ospatzen da Santa Ageda. Kuadrillak makilekin lurra jotzen ikusiko ditugu, abesten duten bitartean. Euskal mitologiaren arabera, lurra neguko solstiziotik esnatzeko egiten da. Baina lurra haserre dabil azkenaldian klima aldaketarekin. Eta bere buruari galdetzen dio: nor da desastre honen arduraduna?

Ikusi makusi.

Delirium Tremens taldeak duela urte batzuk gomendatu zigun:

Ikusi eta ikasi.

Eta ondo entzun.

Hobeto heldu.


Tubacexeko grebalariek Deriora ekarri dituzte aldarrikapenak

Aiaraldea.eus webgunean jakinarazi dutenez, Aiaraldeko Tubacex enpresako grebalariak gaur goizean Txorierrira etorri dira, taldeak Derion dituen bulegoetara hain zuzen ere. Bertan protesta egin dute. Tubacexek Laudioko eta Amurrioko 95 langile kaleratuko ditu -150 aurreikusi ziren hasieran, baina batzuek aurretiko erretiroa hartuko dute eta beste batzuek adostu dute kaleratzea– eta langileak greba mugagabean daude otsailaren 15etik.


Etxeko euskararen erabilera ia bost puntu jaitsi da Azpeitian hamar urtetan

Udalerri euskaldunen egoera soziolinguistikoaren bilakaera aztertu du Uemak, Eustatet emandako datuetan oinarrituta. Ezagutza eta herritarren lehen hizkuntza ere aztertu ditu txostenean. Herrian, ezagutza ia bere horretan mantendu da epe berean, baina 3,6 puntu egin du behera lehen hizkuntza euskara duten herritarren tasak.

Biztanleriaren eta Etxebizitzen Zentsuaren 2021eko datuak plazaratu zituen Eustatek urriaren amaieran, eta datu horietan oinarrituta, Araba, Bizkai eta Gipuzkoako udalerri euskaldunen egoera soziolinguistikoaren bilakaera aztertu du Udalerri Euskaldunen Mankomunitateak (Uema). Udalerri euskaldunak dira Uemarentzak euskaldunen kopurua %70etik gorakoa dutenak, eta hor kokatzen da Azpeitia. Aipatutako azterketan jasotako 2021eko datuaren arabera, %80tik gora jarraitzen du Azpeitian euskaldunen kopuruak (%83), eta, beraz, Uemak laugarren gune soziolinguistikoa deritzonean ere kokatu behar da Azpeitia, herri euskaldunenen artean, alegia.

Euskararen arnasgune diren udalerri euskaldunetan, ordea, jaisten ari da euskararen erabilera; hala diote Eustaten datuek, eta hala ondorioztatu du Uemaren azterketak. Biztanleen hizkuntzaren ezagutzaren, lehen hizkuntzaren eta etxeko hizkuntza erabileraren datuak jaso ditu Eustatek, eta horien bilakaera aztertuta osatu du txostena Uemak. Ondorioak ez dira baikorrak euskararentzat: atzeraka doa euskararen erabilera udalerri euskaldunetan, eta "galera nabarmena" da, mankomunitatearentzat. Euskararen ezagutzaren azken 40 urteetako datuak daude jasota azterketan, eta herritarrek etxean jaso duten lehen hizkuntza zein den eta etxean zer hizkuntza erabiltzen duten dioten datuak, berriz, azken 30 urteetakoak dira. "Udalerri euskaldunen kopurua areagotzen ari da, ezagutzak gora egin duen udalerriak ari direlako %70eko langa gainditzen. Oro har, ezagutzaren beheranzko joera eten egin da udalerri euskaldunetan, baina aurreko urteetako galera ez da berreskuratu, eta horrek ondorio nabarmenak ditu euskararen erabileran. Zehazki, etxeko erabileraren beherakada gero eta nabarmenagoa da, eta galera hori ez da eten oraindik".

Azpeitia ez da salbuespena. Euskal Herriko batez bestekoarekin alderatuta Azpeitian euskararen ezagutza eta erabilera oso handiak diren arren, beheranzko joera antzematen da datuetan. Herrian euskaldunen kopurua duela 40 urteko ia bera zen iaz (%82,9 1981ean, %83 2021ean), baina azken 20 urteetako kopuru txikiena da iaz zenbatutakoa; izan ere, 2001ean %87,8 ziren euskaldunak Azpeitian.

Hala ere, nabarmenagoa eta deigarriagoa da euskara lehen hizkuntza dutenen zein etxean euskara erabiltzen dutenen tasaren beherakada. 2001ean, 83,2koa zen lehen hizkuntza euskara zuten azpeitiarren tasa, eta 2021ean tasa hori 73,8an zegoen. 2001etik 2011ra (77,4) 5,8 puntu jaitsi zen tasa hori, eta beste 3,6 puntu egin du behera azken hamar urteetan.

Etxean euskaraz egiten dutenen tasaren jaitsiera are handiagoa izan da 2011-2021 epean; ia bost puntu egin du behera hamar urtetan, 72,1etik 67,2ra. 1991tik etengabe jaisten doa etxeko erabileraren tasa herrian: hamalau puntu altuagoa (81,2) zen euskararen etxeko erabilera duela 20 urte.


Gabriel Medina munduko txapeldun hirugarren aldiz Zarauzko taulekin

Trestlesen (AEB) jokatu den txapelketa atzo irabazi ondoren, Gabriel Medina surflari brasildarra hirugarren aldiz suertatu da munduko txapeldun. Haren taulak Zarauzko bizilagun Johnny Cabianca brasildarrak egiten ditu, Abendaño industrialdean daukan tailerrean.


Arantxa Tapia: "Energia enpresak dira lehen interesatuak deskarbonizazio prozesuaren parte izateko"

Eusko Jaurlaritzaren Ekonomiaren Garapen, Jasangarritasun eta Ingurumen sailburuaren esanetan, kutsatzaile handienak izan diren energia enpresek urrats handiak egin dituzte deskarbonizazio helburuetara egokitzeko, bai baitakite estrategia horrekin bat egiten ez badute, desagertu egingo direla.

Arantxa Tapiaren esanetan, kutsatzaile handienak izan diren energia enpresek ahalegin handiak egin dituzte eta egingo dituzte deskarbonizazio prozesuan. Eusko Jaurlaritzaren Ekonomiaren Garapen, Jasangarritasun eta Ingurumen sailburuak Euskadi Iratiko "Faktoria"n esan duenez, eurak dira lehen interesatuak deskarbonizazio prozesuan parte garrantzitsu izateko.

Izan ere, badakite, bestela, 2050erako helburuak gauzatzen doazen neurrian, desagertu egin daitezkeela. "Zentzu horretan dauzkagu gurekin", adierazi du. Etekinak erregaietatik ateratzen dituzten enpresa handiek klima aldaketaren aurkako neurriei galgarik ez ote dieten jarriko galdetuta, ezetz erantzun du Tapia sailburuak: "zenbat eta azkarrago joan, eurentzako hobe".

Tapiak azpimarratu du "konpromisoak bakarrik ez, ekintzak eta finantzaketa behar direla hemendik 2050. urtera deskarbonizaziora joan behar badugu" eta aldarrikatu du estatuen azpiko administrazioek ere zeresana izatea zehaztu beharreko ekintzetan, "% 80an ekintzak martxan jartzen ditugunak gu garelako". Ildo horretan, txalotu egin du EUDELek 2030erako garraio publikoa deskarbonizatzeko atzo egindako proposamena, "urrats ikaragarria iruditzen zait", esan du.

Energia nuklearraz Tapiak adierazi du Europa mailan hartu beharreko erabakia dela eta "kontziente izan behar dugula gurera etortzen den energia zati handi bat, aldameneko herritik datorrela eta herrialde horrek energia nuklearra daukala portzentaje handi batean".


Irurtzungo zapore eta usainak

Irurtzungo Kulturartekotasun zikloa despeditzeko, Munduko Arrozen hamabigarren edizioa ospatu zen ekainaren 10ean. Hainbat tokitan arroza nola egiten den ikusteko aukera izan zen: Senegal, Ganbia, Maroko, Peru, Bolivia, Errumania eta Irurtzundik Pikuxar eta San Martin jubilatu elkartea.


Lau begirada historian atzera

'Memoria eraikiz' eskaintzen ari dira ETB1en; Gogora-ren eta EITBren arteko itunaren emaitza da


Uxue Alberdi: "Nire haragitik gertuago daude ipuinok, egiazkoago sentitzen ditut"

(Argazkia: Lander Garro) Deserosotasuna, sosegu eza eta ezinegona helarazten duten bederatzi istorio jaso ditu Uxue Alberdik (Elgoibar, 1986) Euli-giro ipuin bilduman, Susa argitaletxearen eskutik plazaratu berri duena. «Lanbro bat bezala hedatzen da ezinegona», adierazi zenuen aurkezpenean. Hori al da euli-giroa? Euli-giroak iradokitzen dizkit atmosfera pisua edo itogarria, denboraren bestelakotze bat… Arazo konkretuak baino, lasaitasuna eta plazera eragozten dituen laino zehazgabe bat, traba eta desasosegua eragiten dituena. Hasieran, ordea, ez zeneukan halako giroko ipuin bilduma bat sortzeko asmorik. Euliek harrapatu al zituzten? Lauzpabost ipuin idatzi ostean ohartu nintzen pertsonaiak biltzen zituen atmosfera arraro hori izan zitekeela narrazioen arteko lotura posibleetako bat. Baina ipuin bakoitza erabat independentea da, eta badaude harrigarriak, umoretsuak, suspensedunak… Ez da gai baten inguruko bilduma, bi urtez idatzitako kontakizun solteena baizik. Dena ez dago gure esku lehen narrazioan jada iragartzen duzu eulien inbasioa. Euliak presente daude gainerako ipuinetan ere? Ez, euliak lehen ipuinean bakarrik agertzen dira. Baina deserosotasunak jarraitu egiten du, eta sosegu falta hori oso fisikoa da, emakumeen gorputzak oso presente daude ipuin guztietan. Sentsazioetatik abiatuta sortutako ipuinak dira, eta sentsazio horiek zerikusi handia dute gorputz subordinatuekin. Askotan ukitu surrealista izanagatik, oso ipuin lurtarrak direla uste dut, oso haragizkoak. Hor daude gorputzak, haragia eta azala. Eta azalaren gainean euliak. Eguneroko arazoen metafora direla esan al daiteke? Pertsonaiak gatazkan daude euren barne-giroaren eta inguratzen dituzten beste giroen artean. Oso presente daude familia, amatasuna, literatura, arrakasta, sexua, askatasun mina, etxeak, mehatxua, ezinegona. Batzuetan arazo deitzen diegu pertsonaiek bizi dituzten egoerei; besteetan, kanpotik begiratuta, ez dirudi ezer larririk gertatzen zaienik. Hori dute euliek, urrutitik begiratuta ez diruditela arazo handia, baina gainean dituenak bestelako perspektiba izaten du. Nork bere euliekin zer egiten duen da kontua: badira euliak akabatzen dituzten pertsonaiak; badira euliak apartatu nahian astinaldika ari direnak; baita errenditu eta haiekin bizitzen ikasten dutenak ere. Irakurleei ezinegonaren sentipen hori sorrarazi nahi izan al duzu? Idazten dugunean beti eragin nahi izaten dugu irakurlearengan. Zehaztasunez eta zorroztasunez saiatu naiz atmosferak sortzen, pertsonaiez gain, giro horrek irakurlea ere bil zezan. Baina gerta liteke niri itogarria iruditzen zaidana beste irakurle bati absurdoa gertatzea, edo ironikoa edo kritikoa edo auskalo zer. Nork bere errealitatetik eta bizi duen momentutik irakurtzen du. Sentipenen bat sorraraztea lortzea garaipen handia da idazlearentzat. Su txikian elkarrizketa bidezko kontaketa da erabat. Oro har, ipuin gehienetan elkarrizketak dira nagusi. Bizitasuna emate aldera? Ez nuke esango elkarrizketak nagusi direnik, narrazio asko dago, deskribapenak… Baina pertsonaiek hitz egin ere egiten dute, eta horrek bizitasuna eta erritmoa ematen dio kontakizunari. Asko gustatzen zait elkarrizketak idaztea, baina oso eginkizun zaila eta delikatua iruditzen zait. Antzerkirako ere balioko lukete istorioek, ezta? Horixe esan zidan Yolanda Arrieta idazleak liburuaren aurkezpenean, antzerkirako bezala idazten nuela: eszenak kontatzen ditudala, giroak eta lekuak deskribatuz eta bertan pertsonaiak jokoan jarriz. Nik ez dut sekula antzerkirik idatzi, eta ez dut eszenako kodea menperatzen. Baina inork testuok eszenaratzeko gogorik sentituko balu, ohorea izango itzateke. Dena kontatu gabe utzi duzu istorioetan, gauzak iradoki nahian. Irudimenari lekua utzi behar al zaio? Esaten baino, erakusten saiatu naiz. Egia da gehienak ez direla istorio itxiak, baina iradokitzen da norabide bat, pertsonaiek hartuko duten noranzkoa usaindu daiteke. Zentzu horretan, ipuinek poemen antz handiagoa izan behar dutela uste dut eleberriena baino, esaten ez denak esaten denak adina indar edo gehiago izan behar du; izebergaren punta izan behar luke ipuin onak. Aulki bat elurretan izan zen lehenengo; Aulki-jokoa, ondoren. Hirugarren honetan ez al dago aulkirik? Ez, baina ez pentsa aulkiei guztiz ihes egitea lortu dudanik. Harkaitz Canori entzun nion aulkiak oso altzari sugerenteak direla, giza morfologiaren antzik handiena dutenak direlako. Badituzte hankak, bizkarra, besoak…Orain Kafkaren aulkia jarri dugu martxan hainbat idazlek, Pello Ramirez musikariak eta Andoni Egañak. Aulkieko filia dut, zer egingo zaio. Lan hau eta haiek idazteko prozesua ere ezberdina izan da. Orain «barrutik kanpora» izan dela onartu duzu. Bai, sentsazioetatik abiatuta idatzitakoak dira Euli-giro-ko ipuinak. Aulki bat elurretan-en, batez ere, irudietatik abiatu nintzela uste dut, iradokigarriak egiten zitzaizkidan eszenetatik. Alde horretatik, eta nire lehen liburua izateak ere bazuen zerikusia, estilo-ariketa moduan ikusten ditut Aulki bat elurretan-eko narrazioak, kasu askotan estetizistak dira, nahiz eta irudietatik abiatuta emozioetara jaitsi. Oraingoan alderantzizkoa izan da bidea, neure eta neure inguruko emakumeen sentsazioak izan ditut abiapuntu, eta pertsonaien psikologia marrazterakoan zorroztasuna bilatu dut. Ongi ezagutzen ditut Euli-giro-ko pertsonaiak, etxeak, margolanak… Nire haragitik gertuago daude ipuin hauek, egiazkoago sentitzen ditut. Behin liburua argitaratuta eta aurkeztuta, euliak desagertu al dira? Euliak ez dira sekula desagertzen, baina zorionez badira euli eta guzti maite gaituztenak.


Astebetean 41 koronabirus kasu zenbatu dituzte Zumaian

Nabarmen egin du gora intzidentzia tasak duela astebetetik, 203,52tik 498,63ra, hain zuzen ere. Astebetean hautemandako kasuen erdiak joan den ostiralean zenbatu zituzten.

Eusko Jaurlaritzak eman ditu herriz herri egindako PCR eta antigeno proben emaitzak. Atzo kasu positibo bat hauteman zuten Zumaian, eta horrekin, 41 dira astebetean herrian zenbatutako kasuak. Erdiak egun bakar batean detektatu zituzten, joan den ostiralean. Mallorcako agerraldiarekin dute lotura, eta kasu kopuruen igoera horren eraginez, astebetean nabarmen egin du gora intzidentzia tasak ere; 203,52tik 498,63ra, hain zuzen ere.

Urola Kostan, guztira, herenegun baino kasu positibo gutxiago atzeman zituen Eusko Jaurlaritzaren Osasun Sailak atzo: orotara, bederatzi –herenegun hamasei–. Horietatik lau Zarautzen detektatu zituen, hiru Azpeitian eta bat Azkoitian. Azpeitia eta Zarautz eremu horian dira, 203,68 eta 141,35 tasekin, hurrenez hurren.

Eskualdeko datuak apalak badira ere, Hego Euskal Herriko positibo kopuruak nabarmen egin du gora; izan ere, atzo 519 kasu zenbatu dituzte Osakidetzak eta Osasunbideak. Egunez egun ari da gora egiten zenbatekoa: 366 positibo detektatu zituzten asteartean, eta 458 asteazkenean. Igoera horri lotuta, aipatzekoak dira Gipuzkoako zenbait herritan (Hernanin kasu) eta Nafarroan izan den positibo kopuruak.

Atzo 6.628 PCR eta antigeno proba egin zituzten Araban, Bizkaian eta Gipuzkoan, eta horietan 406k eman zuten positibo: 45ek Araban, 178k Bizkaian, 170ek Gipuzkoan, eta bizilekua hiru lurralde horietatik kanpo duten beste hamahiru lagunek ere bai. Beraz, %6,1 da positibotasun tasa. Gaur egun hiru lurralde horietako 14 eguneko 100.000 biztanleko intzidentzia tasa 132,65 da. Nafarroan, berriz, 1.550 proba gauzatu eta 113 positibo atzeman zituzten atzokoan; proba egin zuten herritarren %7,3k eman zuten positibo.

Positiboen kopuruak gora nabarmen egin badu ere, ospitaleetako egoera ez da aldatu. Izan ere, positibo eman duten herritarren ehuneko handi bat 18 eta 40 urte bitartekoa da. Osakidetzak emandako datuen arabera, 63 lagun daude egun Arabako, Bizkaiko eta Gipuzkoako erietxeetan COVID-19a tarteko, eta horietatik 33 daude ZIUn –herenegun baino bat gehiago–. Atzo 26 lagun ospitaleratu zituzten.


Anne Otegiren errezetak: patata tortilla, txitxirio entsalada greziarra eta barazki patea

Iragan astean egindako batch cooking saioaren ostean, hozkailuan genituen jakiekin hainbat errezeta prestatu ditu Osoa Sukaldaritza & Ikaskuntzako Anne Otegik.

Batch cooking saioa egin genuen "Faktoria" magazinean iragan atean Osoa Sukaldaritza & Ikaskuntzako Anne Otegirekin. Gaurkoan, hozkailuan prest genituen elikagaiekin hainbat errezeta egiteko proposamena egin digu:

-Azal eta guzti egositako patatekin, patata tortilla: Patatak zuritu eta txikitu. Tipula erregosi, eta bertara bota patata. Ondoren, arrautzarekin nahasi eta torilla egin.

-Txitxirio egosiekin, entsalada greziarra: txitxirio egosiak, tomate freskoa, artoa, kuia eta azenario errea eta eremolatxa. Saltsa egiteko, pepinoa birrindu, eta nahasi jogurt natural azukrerik gabea, limoia eta gatza (aukeran, piper hautsa edo perrexila, adibidez).

-Barazki erreekin, pate begetala: Piper gorri erreak, hur eskukada bat eta baratxuria birrindu ur pixka batekin. Bota gatza eta olio pittin bat.


Bigarren dosia ere AstraZenecarena nahi duenak, baimen-dokumentu bat sinatu beharko du

Espainiako Osasun Ministerioak eta erkidegoek erabaki dute AstraZenecaren lehenengo dosia jaso duten 60 urtetik beherakoek immunizazio prozesua etxe horretako dosiarekin amaitzea edo Pfizerrena hartzea aukeratu ahalko dutela. Hala ere, lehenengo dosia AstraZenecarena izanda, bigarrena, etxe berekoa jarri nahi dutenek, baimen-dokumentu bat sinatu beharko dute erabakiarekin bat datozela adierazteko.

AstraZeneca txertoari lotuta sortu diren gertaerek zalantzak eragin ditu gizartean. EMA Sendagaien Europako Agentziak jarraibide osoa emateko aukera babesten du oraindik, txerto horren onurak arriskuak baino askoz handiagoak direlakoan. Baina hainbat gobernu zuhur azaldu dira AstraZenecarekin jarraitzeari dagokionez, eta txertaketa horiek bertan behera utzi dituzte. Hori horrela, Espainiako Gobernua autonomia erkidegoetako ordezkariekin bildu zen atzo, honen gainean eztabaidatzeko.

Hiru mezu nagusi

Espainiako Gobernuaren eta autonomia erkidegoetako ordezkarien arteko bileran honakoak adierazi zituzten: Batetik, bere lehentasuna dela txertoaren lehen dosia AstraZenecarena jarri dutenei Pfizerrena ematea bigarrena; bestetik, bigarren dosirako Pfizer jarri nahi ez dutenei aukera emango diela AstraZenecarena jartzeko, eta horretarako baimen informatu bat eman beharko dutela. Azkenik, erantsi zuen bigarren aukera horri oniritzia eman behar diola Espainiako Bioetika Batzordeak.

AstraZencaren lehenengo dosia jaso, eta bigarrena Pfizerrena hartzeko sinatu beharreko dokumentuaren gainean, Bioetika Batzordeak iritzia eman beharko du orain, aukeraketari buruzko baimen idatziaren baldintzak zehazteko.

Txertaketa kanpaina atzeratzea

Gotzone Sagardui Jaurlaritzako Osasun sailburuak ohartarazi zuen, AstraZeneca hartu dutenei orain Pfizer jartzeak txertaketa kanpainaren atzeratzea ekar dezakeela. "60 urtetik beherakoei orain Pfizerren dosia emanez gero, txerto horrekin egin beharreko txertaketak bi astez etenda geratuko lirateke".


Alex Aranburu Limousingo Tourraren garaile

Abuztuaren 16an hasi zen abentura Alex Aranbururentzat Limousingo Tourrean eta gaur amaitu da, emaitza ezin hobearekin. Movistar taldeko txirrindulariak lehenengo postua lortu du sailkapen orokorrean eta gaurko etapako sprintean 2. postua eskuratu du. Bigarrenari 10 segundoko tartea atera dio ezkiotarrak eta sekulako denborak egin ondoren, eta sailkapen orokorreko lehen postuetan mugitu ondoren lasterketa guztian, garaile izan da. Taldeari dagokionean, Movistar taldea ere bikain aritu da lasterketa osoan zehar.


Herri argazkia: Oldarraldiaren aurrean, Euskararekin bat

Aiaraldeko Euskalgintza Kontseiluak deituta.


Batzordera, 'mozal legean' ituna itxi gabe

Legea erreformatzearen aldeko taldeek urratsak egin dituzte azken asteetan, baina akordiorik ez da puntu korapilatsuenetan


Zitek akademia: "Gure helburua pertsonaren gaitasuna indartzea da"

Zitek Akademiak ikasturteari hasiera eman dio, garai zail hauetan gauz asko egokitu behar izan dituzte, baina zailtasunen gainetik hasi dira klaseak ematen

Gaur egun gazte askok behar duten eskola laguntza eta urte guztian zehar eman daiteke izena Zitek akademian. Iraila amaitu baino lehen izena ematen duten ikasleek, ordea, ez dute matrikula ordaindu beharko. Haur, gazte zein helduek eman dezakete izena, helburua ikasleen gaitasuna indartzea baita. Ikasketa teknikak hobetzeko aukerarekin batera, hizkuntzen eskaintza ere badu akademiak : ingelesa, frantzesa, euskara eta gaztelania ikas daitezke. Trebatuak dira fisika, kimika, matematika eta arkitekturan ere; laguntza zabala eskaintzen dute.

Aipatzeko da ere, larunbatetan kuriositate eta eskulan tailerrak egiten dituztela, bakoitzaren gaitasuna eta gustuak kontutan hartuta aisialdi momentua eskeintzen dute.

Protokolo zorrotz bat martxan jarri dute. Musukoa erabiltzea ezinbestekoak da, eta eskuak alkoholakin garbitu behar dituzte, Hortaz gain, klaseak eman ondoren gela erabat desifektatzen dute. Gainera, ikasle batek etxean egon behar badu berrogeialdian, on-line jarraituko ditu kaleak.

1993an zabaldu zuen akademia Pilar Martinek eta orduz geroztik, haur eta helduen prestakuntzan lanean ari da; gaur egun 5 irakaslek osatzen dute taldea (arkitekto, psikologo, kimiko, frantses jatorrizko irakasle eta ingeleseko filologoa). 5 urtetik aurrerako haurrentzat dute ekaintza eta Martinek aipatu bezala 77 urteko ikaslea da helduena.

Izena eman nahi dutenek lau aukera dituzte: bertara joan: Goikale 12, behea Lasarte-Oria. Telefonoz: 943 36 31 06 deituta, eta web orriaren bidez: www.zitek-akademia.com eta Facebook bidez: Zitek Akademia


LABIk neurri murriztaileak ezarriko ditu abenduaren 31tik aurrera

Ostalaritza zerbitzuen itxiera 18:00etara aurreratzea erabaki du, egun hauetarako: Abenduak 24, 25, 31 eta urtarrilak 1, 5 eta 6.

Ostalaritza

Abenduak 24, 25:

Itxiera: Ostalaritza 18:00etan itxi beharko da.

Abenduak 25, urtarrilak 5 eta 6:

Irekiera: Ostalaritza 09:00etatik aurrera ireki beharko da.

Gaueko mugikortasuna

00:30era aurreratzen da galerazpena, abenduaren 24-25eko eta 31-1eko gauetan. Ordubete lehenago joan beharko da, beraz, etxera.

Hotelak, nekazal-turismoak

Kotilloiak debekatuta daude.

Otorduetarako gehienezko kopurua

6 lagun: Urtezahar gaueko afaria.

6 lagun: Urteberriko bazkaria.

Konfinamendu perimetrala

Altxa egingo dute abenduaren 31tik urtarrilaren 1era bitarte.


Buruntzaldea IKTk entrenamenduen hasiera atzeratu behar izan du

Kirol Zerbitzuaren hausnarketa prozesua dela eta, Buruntzalde IKTko igerilariak ezin dira oraindik lanean hasi

Buruntzaldea IKTko igerilariak aste honetan igerilekuan lanean hasiko zirela aurreratu bagenuen ere, igeriketa taldeko kideek gutxienez irailaren 28ra arte saiorik ezingo dutela egin jakitera eman du taldeak.

Federatuekin lanean hasteko arazorik ez dagoela uste du Buruntzaldea IKTk. Horretarako, Lasarte-Oriako Udaleko Kirol zerbitzuari ordutegi eta talde antolaketa desberdinak proposatu dizkio, eskatzen zizkieten baldintzak betez. "Aurrera pausoak ematen aritu gara", azpimarratu dute.

Kirol Zerbitzuak, ordea, igerilekuari buruzko hausnarketa egiteko epe bat hartu du, "igerilekuaren etorkizuneko antolaketa osoa birplanteatzeko eta arratsalde erdian egiten den desinfekzio tartea ezabatzea baloratzeko eta ohiko ordutegiak mantendu ahal izateko".

Ondorioz, iraila bukaerara arte ezingo dira Buruntzaldea IKTko igerilariak Maialen Chourraut kiroldegiko igerilekura itzuli.


Schubert, lau eskutara

Mitsuko Uchida eta Jonathan Biss pianistek Schuberten lau pieza interpretatuko dituzte elkarrekin gaur, Musika Hamabostaldian


«Positibo bat atzeman bezain pronto, pertsona hori bakartu egin da»

Asuncion klinikako arduradunek Osakidetzak ezartzen duen protokoloa jarraitzen dutela diote; «COVID gunetik ateratzen diren langileek zirkuitu itxi bat dute dutxatu eta aldatu ahal izateko».

Asuncion klinikako arduradunek esan dute astelehenetik ez dutela kutsatu berririk, eta beraz, kontrolatutzat eman dute agerraldia. Bihartik aurrera beraz ohiko jardunari ekingo diote eta kirurgiak berraktibatuko dituzte. Larrialdietara bertaratzen direnak ere artatuak izango direla esan dute. Bisitei dagokienez, murriztuta jarraituko dute.

Izan ere, Osakidetzak ezartzen duen protokoloa jarraitzen dutela esan dute. «Klinikako langile guztiek funtzio eta lanpostu bakoitzaren araberako babeserako materiala dute eskura». Material horren erabilera eta eraberritzerako protokoloak daude ere, «eta horiek zorrotz jarraitzen dira».

Osakidetzako neurriak

Sindikatu eta langileen kexen inguruan galdetuta esan dute «Euskadiko gainontzeko ospitaleetan bezala langileei ez dizkietela PCR probak maiztasun jakin batekin egiten. Pandemiaren lehen olatua bukatzean azterketa serologiko bat egin zen langileen artean egoeraren berri izateko. Hortik aurrera, susmo txikienarekin, langile guztiek egin dezakegu PCR proba azkar eta ohiko bat, kasuaren arabera. Oraingo egoera ikusita, PCR probak egin dizkiogu pertsonal guztiari eta 7 egunez behin errepikatuko ditugu datozen lau asteetan». ELA eta LAB sindikatuek salatu dute langileen artean positiboak eman badira ere, horiek lanean jarraitu dutela, baina Asuncionek dio hori ez dela egia: «Langileen artean positiboak atzeman bezain pronto, pertsona hori bakartu da, gainontzeko biztanleriarekin jarraitzen den protokolo bera jarraituz. Eta noski arakatze lana egin da, pertsona horren kontaktuak bakartzeko».

Gaineratu du egia dela positibo direnak eta ez direnak solairu berean daudela, baina «behar bezala bakartuta eta bananduta» daudela, «beharrezkoak diren baliabide fisikoak ezarrita eta erabat independentea den zirkuituan». «COVID gunean dauden langileak bertatik ateratzen direnean zirkuitu itxi bat dute behar bezala dutxatu eta aldatu ahal izateko, gainontzeko langileekin nahastu gabe».

Klinikako arduradunek diote pazienteen inguruan ospitaleratu baino 48 ordu lehenago PCR proba egiten zaiela, ospitalean egon eta bosgarren egunean errepikatzen zaiela, eta egonaldia luzatuz gero astero egiten dietela. Larrialdietara joaten direnei PCR proba azkarra egiten diete, eta emaitza ordubetera izaten dute. «Emaitzaren zain dauden bitartean zona misto batean daude, COVID zonaldetik eta COVIDa ez duten pazienteen zonaldetik kanpo».

Garbiketa

Garbiketa zerbitzuari buruz galdetuta, erantzun dute agerraldiaren ondorioz jarduna murriztu behar izatean, garbiketa beharrak ere murriztu direla, «dena den, ohiko jarduerara bueltatu bezain pronto beharrezkoak diren baliabideak indartuko dira».

Neurriak hartu badira ere agerraldia zergatik eman ote den galdetuta, esan dute «azterketa sakona» egiten ari direla.


Baso-igel jauzkari espeziea Presazelain ere agertu da

Otxandioko anfibioen egoera aztertu eta ugalketa errazteko 2016tik martxan den proiektuak aurkikuntza bitxiak uzten ditu aldiro. Proiektuko arduradunek martxoan jakinarazi zuten baso-igel jauzkaria identifikatu zutela lehenengoz Otxandion, Iñola inguruan sorturiko urmaelean.

Orain, beste urmael batean ere agertu da espezie hori, Presazelai ingurukoan, hain zuzen ere. Nabarmentzeko moduko aurkikuntzak dira, baso-igel jauzkaria 'espezie zaurgarri' lez katalogatuta dagoelako Mehatxatutako Espezieen Euskal Katalogoan.

Horrez gainera, Presazelain beste espezie bat aurkitu dute lehenengoz Otxandion: uhandre marmolaria. Baina aurkikuntza hau ez da hain bereizgarria, espezie hau ez dago arriskuan eta.


G. Basterretxea eta C. Agüero: "Xuxurlarekin mimo bat egin nahi diogu hartzaileari; opari bat eman"

Argentinan ezagutu zuten elkar Garazi Basterretxea eta Celeste Agüero eta, besteak beste, poesia xuxurlatzen dute. Azkenengo saioa joan den zapatuan, hilaren 25ean egin zuten, Algortako Azebarri kulturgunean, Nazioarteko Poesia Egunaren baitan. Poemak eta olerkiak kontatu eta kontsumitzeko beste modu bat da hau, tutu baten bitartez, zuzen-zuzenean mezua hartzaileak jasotzekoa. Horren nondik norakoak kontatu dizkigute.

Elkarrizketatuek diotenez, poesia xuxurlatua Frantziako artista-talde batek abiatu zuen, munduaren abiadura mantsotzeko asmoz, "eguneroko errutinak moteltzeko edo". Performancea Argentinara heldu zen, eta bertan are gehiago garatu zuen Mirta Colangelo hezitzaileak. Hasiera batean umeakaz landu zuen, baina, gerora, adin guztietako pertsonakaz egiten hasi zen, 2007an. Hurrengo urtean, Colangelo ezagutu zuen Celeste Agüerok, eta haregaz batera xuxurlatzen hasi ziren Cordoban (Argentina).

Celestek eta Garazik Argentinan egin zuten topo, eta, ikusitakoa eta ikasitakoa gurera ekarrita, 2015ean poesia xuxurlatua Euskal Herriratu egin zen, Kalabazan egitasmoaren bitartez. "Hasieran, uste genuen bertoko jendeak ez zuela ondo hartuko mota honetako ekintza, baina gerora ikusi dugu ezetz; jendeak benetan eskertzen du hau", azpimarratu du Garazik.

Hala, koloretako tutuak eskutan, jendeari poesiak xuxurlatzen ikus ditzakegu Celeste eta Garazi, baina ez kalean bakarrik, izan ere, askotariko tailerrak ere egiten dituzte eskoletan eta liburutegietan, adin guztietako pertsonakaz.


Euskal Herriak hartuko dituen 2023ko Tourreko etapen aurkezpena, zuzenean

Christian Prudhomme Tourreko zuzendaria Gasteizen egongo da, bertan egingo den ekitaldian euskal errepideetatik pasako diren etapei buruzko xehetasunak emateko.

Gaur, urtarrilaren 26an, Gasteizen aurkeztuko dira Euskal Herriak 2023ko Frantziako Tourrean hartuko dituen hiru etapak. Lasterketaren 110. edizioa Bilbon hasiko da uztailaren 1ean.

2023ko Tourreko lehen etapa Bilbon hasi eta amaituko da; bigarren etapa Gasteizetik abiatuko da eta Donostian izango du helmuga, eta hirugarren jardunaldiak Amorebietan izango du irteeraeta Baionan amaituko da.

Beraz, Europa Biltzar Jauregian, 'Gran Depart Pays Basque 2023'-ren hiru etapen ibilbideak ezagutaraziko dira eta ekitaldia zuzenean jarraitu ahalko da eitb.eus webgunean. Bertan izango dira Iñigo Urkullu lehendakaria eta Christian Prudhomme Frantziako Tourreko zuzendaria.


«Denek atera nahi dute dirua: jaiak negozio bihurtu dira»

Diez de Ure kezkatuta dago ikusita nolako bide merkantilista hartu duten festek azken urteetan, eta uste du pandemian ez dela eten joera hori.


Azken 60 urteetako bero bolada okerrena jasaten ari da Txina

Txina azken 60 urteetako bero bolada okerrena eta luzeena jasaten ari da, eta zenbait estatutan larrialdi egoera ezarri behar izan dute. Nekazaritza Ministerioak ohartarazi du arriskuan dagoela udazken honetako uzta.


Soraluze BHI ikastetxea itxi dute, irakasle batek positibo eman duelako

Oraindik ez dute argitu datorren astean zer gertatuko den, baina, dirudienez, irakasle horren gertukoei PCR proba egin eta emaitzak jakin arte ez dute ikastetxea irekiko.

Soraluze BHI ikastetxea itxi dute, irakasleetako batek COVID-19a atzemateko PCR proban positibo eman duelako. Zuzendaritzak atzo gauean jakinarazi zien ikasleei ostiral honetan ez da klaserik egongo. Oraindik, baina, ez dute argitu datorren astean zer gertatuko den.

Esan bezala, ostegunean jaso zuten abisua institutu horretako ikasleek, zuzendaritza taldeak Inika aplikazioaren eta mezu elektronikoen bidez bidalitako oharrari esker.

Ohar horrek dio, Osasun Publikoko zuzendariaren aholkuei men, irailaren 11n, gutxienez, zentroa itxi egingo dutela, ikastetxe horretako langile batek PCR proban positibo eman duelako.

Plaentxia.eus Soraluzeko webgune komunitarioak zehaztu du positibo eman duen irakasle horren gertukoei PCR probak egin beharko dizkietela orain, eta ikastetxea zarratuta egongo dela horien emaitzak ezagutu eta Osasun Publikoko zuzendariaren baimena izan arte.


575 kilotik gora hondakin erretiratu dituzte Ibaizabal errekatik, Zornotzan

Zornotzako Udalak hainbat garbiketa lan egin ditu Ibaizabalean eta haren ibaiadarretan.

45 zabor poltsa bete dituzte hondakinekin. Horrez gainera, supermerkatuko gurditxo bi, 3 palet, parkeko eserleku bat, esekitoki bat, arropaz betetako maleta bat, botak, oinetakoak eta pertsiana bat erretiratu dituzte. Ibaizabal errekaren zati hauetan egin dituzte garbiketa-lanak: San Martin urmaelean, Bekoerrekan (Arreibiko eta txakurguneko eremuetan), Tantorta errekaren eremuan, eta Garitondori dagokion zatian, Ojenbarrena aldean, bokaleraino.

Lantegi Batuak Fundazioko lau behargin aritu dira lan horietan. Dena dela, Zornotzako Udalak aurreratu du aurrera begira beste jardunaldi bat antolatuko duela erreka garbiketa herriko ikastetxeetako ikasleekin eta boluntarioekin egiteko. Bestalde, zornotzarrei gogorarazi die ibaietan eta ibaiertzetan hondakinik ez pilatzeko.


Bizkaiko bertso munduko 60 emakume saretuta, Markina-Xemeinen

Giro bikainean egin zen domekan [maiatzak 22] Bizkaiko bertso munduko emakumeen I. topaketa Markina-Xemeingo Plazabarripean. Antolatzaileek lehenengo topaketarako finkatutako helburu nagusienetako bat saretzea eta elkarrekin gozatu eta ondo pasatzea izan ziren, eta helburuak bete dituztela esan dute. Guztira, Bizkaia osoko ia 60 emakume batu ziren.

Bizkaiko bertso munduko emakumeen I. topaketako partaideak Plazabarripeko oholtzan. Argazkia: Bizkaiko Bertsozale Elkartea

Goizean ezagutza jolasak eta poteoa izan zituzten, ostean, bazkaria, eta eguna borobiltzeko, bertso saioa. Aissa Intxausti Aburruza lekeitiarra, Enare Muniategi Etxabe, Iruri Altzerreka Martinez, Izaro Bilbao Arostegi, Janire Arrizabalaga Munduate, Jone Uria Albizuri, Josune Aramendi Perez markina-xemeindarra, June Diaz Franco, Maider Altuna Urbina, Miren Amuriza Plaza, Nerea Ibarzabal Salegi markina-xemeindarra eta Onintza Enbeita Maguregi aritu ziren bertsotan Plazabarripeko oholtzan. Gai-jartzaile beharretan, berriz, Ainhoa Urien Telletxe, Maddi Zabalo Mateos eta Maite Berriozabal Berrizbeitia.

Bazkaria eta jolasak ere eduki zituzten Bizkaiko bertso munduko emakumeen I. topaketan. Argazkia: Bizkaiko Bertsozale Elkartea


Oihana Kortazar hirugarren, Mont Blanceko maratoian

Sasoi-betean dagoela erakutsi zuen elgetarrak domekan Frantziako Chamonix-en jokatzen den Mont Blanceko maratoi erdian. Lehia estua izan zuen Miao Yao txinatarrekin, baina azkenean Salomoneko korrikalariak brontzezko domina janztea lortu zuen.

Joan den asteburuan, hilaren 25ean, Oihana Kortazar hirugarren izan zen Mont Blanceko Maratoian. Golden Trail World Serieserako puntuagarria den maratoia egiteko, lau ordu, 25 minutu eta berrogeita zazpi segundo behar izan zituen. Proba gogorra eta fisikoa da Mont Blanckekoa, 2.540 metroko desnibel positiboarekin. Elgetarra ia lasterketa osoan ibili zen lehenengo postuetan, eta, azkenerako, hirugarren postua eskuratzea lortu zuen. Emakumezkoetan, Sophia Laukli estatubatuarrak lortu zuen lehen postua(4:12: 39), eta Miao Yao txinatarra izan zen bigarren (4:24: 27).

Hona hemen, gaztelaniaz, Oihana Kortazarrek lasterketa ondoren egin zituen adierazpenak:

ENHORABUENA OIHANA! Doce años trassus grandes victorias en @ZegamaAizkorri y @SierreZinal, sigue elite mundial. Primeras palabras de @oihanakortazar tras su 🥉ayer en Chamonix

Crónica 👉 https://t.co/fGDtwiK3iM

Videoresumen 👉 https://t.co/gFT6szJkYj

📸 GTWS @MarathonMtBlanc pic.twitter.com/AvFTECNKfd — mayayo oxigeno (@moxigeno) June 26, 2023


Ibaizabal argitaletxearen urriko liburuak zozkatu ditugu

3 kluba irabazleekin jarriko da harremanetan opariak jasotzeko xehetasunak adosteko.

Hilero bezala, Ibaizabal argitaletxearen liburuak zozkatu ditugu urrian urteak bete dituzten 3 klubeko kideen artean.

2021ean ere, bi irabazle egon dira hilero. Urriko zozketa egin dugu, eta irabazleak Aihora Celestino eta Ander Garcia izan dira.

Aihorak Banpiroen hiria liburua jasoko du; Anderrek, berriz, Goliat eta izarrak liburua.

Zorionak, Aihora eta Ander!

OHARRA

- 3 kluba irabazleekin jarriko da harremanetan opariak jasotzeko xehetasunak adosteko.


«Adingabeen familia barneko tratu txarrez ez da behar bezain bertze mintzatzen»

24 urteko elizondoarra da Anne Garmendia, Haur Hezkuntzako Irakasle gradua akitzen ari dena

«Ez dut betitik argi izan irakasle izan nahi nuenik. DBH akitu nuenean erdi eta goi mailako zikloak egin nituen, eta Haur Hezkuntzako goi zikloa egin nuenena ohartu nintzen hortan lan egin nahi nuela. Formakuntza sakontzeko gradua egitea erabaki nuen eta arras kontent nago erabakiarekin. Zaila da hain gaztetatik zure etorkizuneko lanbidea erabakitzea eta nire kasuan, prozesuan jasotako aholkuak ez ziren lagungarriak izan. Bide luzea hartu dut, baina bide bera hartuko nuke behin eta berriz».

Gradua akitzeko, gazteek familia barruan bizitzen dituzten tratu txarren detekzio goiztiarra aztertuko du eta kasu hauetarako protokolo baten proposamena diseinatuko du. «Arlo praktikoa garatzeko, Baztango Gizarte Zerbitzuei, Foruzaingoari, Elizondoko pediatrei eta Baztan Ikastolako irakasleei galdetegia pasako diet. Horrela, profesionalen ezagutzari eta haien arteko lan koordinazioari buruzko informazioa lortuko dut». Hain zuzen ere, «bertako departamentuen eginkizunak ezagutzeko eta hemengo haurrei laguntzeko» erabaki du lana Baztanen oinarritzea.

«Adingabeek familia barnean pairatzen dituzten tratu txarrez ez da behar bezain bertze mintzatzen, eta aunitzetan pentsatzen dugu gure herrialdean edo eskualdean ez dela horrelakorik gertatzen. Gogorra egiten zaigu pentsatzea gure inguruan ere horrelako egoerak izaten direla, lagunek, barrideek edo ikasleek bizitzen dituztela». Baina arazo larria da, «eta guk uste baino gehiagotan gertatzen da. Gainera, egoerak larritu egiten dira gaiarekiko ezagutza eskasa dugulakoz gizartean».

Hauen detekzioa hobetzeko, «ezagutza izan behar dugu; tratu txar motak, haur eta gazteen adierazle fisikoak edo jokabidezkoak… eta arrisku eta babes faktoreak kontuan hartu behar dira, inguruak ere informazio aunitz ematen baitigu». Gainera, «horrelako kasuetan gure esku-hartzea zein den jakin behar dugu, herritar, irakasle edo bertze edozein profesional gisa». Azkenik, «erakundeen arteko koordinazioa ezinbertzekoa da, esku-hartzean bakarrik ez zaudela jakiteko eta haurrari kalitatezko laguntza eskaintzeko».

Marrazkien analisia ere landuko du proiektuan; «arras baliabide baliotsua da haurren inguruko informazioa eskuratzeko. Marrazkietan eguneroko bizipenak eta elkarrekintzak adierazten dituzte, eta haien nortasuneko ezaugarriak edo bizi dituzten egoera emozionalak antzemateko aukera eskaintzen dute». Analisiaren bidez «detekzio goiztiarra eman daiteke. Haurraren inguruko behaketa sakonagoa egitean, tratu txarrak pairatzen dituela frogatzeko aukera izan dezakegu».

«Gaiaz gutti solastatzen delakoz» erabaki zuen beka deialdira aurkeztea; «gaia plazaratzeko aukera paregabea da. Gainera, horrelako ekimenek Baztani buruzko ikerketak egitera bulkatzen gaituzte, lana errealitatetik hurbil egiteko aukera emanez».

Azkenik, «eskerrak eman nahi dizkiet departamentu guzietako profesionalei galdetegia betetzeko tartea hartzeagatik, eta bereziki Baztan Ikastolako irakasle eta hezitzaile taldeari eta Fernando Trebol nire lanaren tutoreari».


'Bizi dantza' emanaldia gaur, Pirritx, Porrotx eta Marimototsek

Gaur, Euskal Herrian hain maitatuak diren Pirritx, Porrotx eta Marimotots pailazoek, bi emanaldi eskainiko dituzte, lehena 16:30etan, eta bigarrena 19:00etan.

Aurtengo egoera «ez ohikoa» bada ere, Hernaniko Musika Eskolak, gaurko Pirritx, Porrotx eta Marimototsen emanaldia antolatu du. Gainera, bi saio eskainiko dira, lehena arratsaldeko 16:30etan, eta bigarrena berriz, 19:00etan, biak Atsegindegin izanik. Musika Eskolak jakinarazi du «250 lagunera mugatu behar izan dugu aforoa, eta aurreneko saiorako sarrerak azkar saldu zirenez, bigarren bat antolatzea erabaki genuen».

Urte berezi bezain arraroa izan da aurtengoa, eta antolatzaileek adierazi dute, «bereziki garrantzitsuak ditugu, une honetan, irribarreak, abestiak, dantzak... Ikasturtea ezin hobeto hasteko modua da pailazoen bisita, bihotza pozten baitigute».

Sudur gorriekin,

mundu grisa aldatzera

Gaurkoan, etxeko txikien aurpegiak alaitzeko asmoz etorri dira Pirritx, Porrotx eta Marimotots, izan ere, «saiatu gara asmatzen, gure sudur gorrietatik nola aldatu dezakegun mundu gris hau. Biodibertsitatea erdira jaitsi zaigu, eta gizakiak gora goaz. Guztiaz jabetzen ari gara, baina babesa gutxitzen ari zaigu. Mundua arazoz beteta daukagu, eta hori aldatu behar dugu». Hori horrela, gaur Hernanin maitasuna banatuko dute hiru pailazoek.


«Ez dakigu egoera hau zenbat luzatuko den»

Gaixotasun Hemorragiko Epizootikoa (GHE) etxean tratatzea tokatu zaio abaltzisketarrari, Tolosaldeko beste hainbat abeltzaini bezala.

Txindokiren magalean, Abaltzisketako Larraitz auzoan dauka etxaldea Adur Gorostidik: Zubeldi Erdi. Bertan behiekin egin du lan. Egun hauetan, abeltzain gaztearekin hitzordua jartzea ia ezinezkoa da. Hala eta guztiz ere, tarte bat hartu du ATARIA-ren galderei erantzuteko.

Esnatu eta lanera joateko beldurra. Ez du erraza izan behar horrek.

Ez, baina azkeneko boladako egoera horixe da. Garai honetan gainera, animaliak nahiko leku desberdinetan izaten ditugu. Barrura sartu aurreko azken fasea izaten da; azken belar hondarrak aprobetxatzen aritzen gara. Eta bai, leku bakoitzera beldurrez joaten gara ea nola aurkituko ditugun kezkaturik.

Nola dago ganadua?

Gaixotasun honekin bi fase bezala pasa ditugula esango nuke. Duela hilabete kolpe indartsu bat izan genuen. Bost bat behi eta hiru bat biga tratatu behar izan genituen. Haiek orain nahiko ondo daude. Okeletan asko galdu dute, pasada handia hartu dutelako, baina gainditu dutela ematen du. Beste fasea duela astebete inguru hasiko zen. Beste kolpe bat izan genuen. Arinxeagoa izan zen, baina animalia gehiagori eragin zien. Hor ibili gara tratamenduarekin eta abar. Indizioak jartzea ez zait batere atsegina egiten animaliei. Gainera, aurrenekoan engainatzen dituzu baina gero ia badakite zertara zoazen eta ez da batere gustagarria, ez.

Zenbat behi dituzue?

Ekoizpenerako 75 bat behi, eta guztira 150-160.

Goizean joaten zaretenean, zeri begiratzen diozue? Muturra, mukiak…

Aurrenekotako sintomak horiek izaten dira, bai. Mukiak, muturra ilunduta izatea edo begi ingurua gorriturik edukitzea. Gero ijara deitzen dioguna, hau da, jan ez dutenaren sintoma handiak izatea.

Ez jan, ez edan… nola tratatu dituzue etxeko kasuak?

Zorionez, gure kasuan, jateari ez die utzi. Edatea ere ez dute baztertu. Oraingoz horrekin zortea izan dugu. Egin izan duguna da ahoa ireki, hor zauriak izaten dituzte, eta tratamendu desberdinekin min hori arintzen saiatu. Tratamenduak, batzuk garai batekoak esango dugu. Amak prestatutako berbena belarra, adibidez. Bestalde, Alegiako Markos albaitariak erabiltzen dituen konposizio batzuk esprai moduan botatzen dizkiegu. Gaixotasuna gainditu ez baina min hori pasatzen laguntzen die behintzat. Horrela, jateari ez die utzi eta irautea lortu dute gaixotasuna pasa arte.

Gaitza Tolosaldera beranduago iritsi zela esaten da. Inguruko abeltzainek zer diote?

Gaixotasun honekin pasatzen dena pixka bat berezia da. Etxe batzuetan agian asko dago eta ondokoan batere ez. Hala eta guztiz ere, azken aste honetan ia denei iritsi zaie, eta galerak ere dezentekoak izaten ari direla entzuten ari naiz.

GHE honen inguruko informazioa jasotzen hasi zinenean, zer etorri zitzaizun burura?

Ez al da etorriko. Hona etorri gabe pasako al da. Baina iritsi da. Lehen esaten genuen mendian zeuden animaliak salbatuko ote ziren, baina ikusten dugu metroetan gero eta gorago doala. Altueran ere kasuak agertzen ari dira. Guk lehendabizi Malloak inguruan izan genituen behiak, eta orain Malloak Zaharrean ditugu. Nolabait kokatzeko, Txindoki atzealdean esango genuke. Hor ere sintomak azaldu dira.

Lehen ere nahikoa komeria zenuten: pentsuen prezioak, okelaren prezioa… Orain hau gehitu behar zaio.

Egoera kritikoa dela iruditzen zait. Pentsuen igoera izan zen, gasolioarena ere bai… denak eragiten du. Haragian prezioan igoeratxo bat izan genuen, euro batekoa. Asko dela ematen du baina besteak igo direnarekin alderatuz gero, ez da horrenbestekoa. Nahiko justu gaudela esango nuke. Orain etorri den honek alde batetik ekonomikoki eragiten du, baina baita lanean ere, eguneroko lana asko igotzen baita.

Gipuzkoako Foru Aldundiak laguntzak iragarri ditu. Nola ikusten dituzue?

Laguntzak ez dugu esango gaizki etorriak direnik. Egia da, ordea, behar bezain beste agian ez direla izango. Azkenean, inprobisazio batean gabiltzala iruditzen zait. 20 euroko laguntza jarri zen animaliak tratatzeko. Botikarena agian ordainduko da diru horrekin, baina albaitariak bere gastu batzuk ere baditu. Kostu guzti hori erantsia da, lehenagoko egoerari gehitzen zaiona. Gero beste laguntza bat atera da, eta hori ere ongietorria izango da. Ez dakitena da, nahikoa izango ote den. Ez baitakigu egoera zenbat luzatuko den. Hildako behiak bakarrik izango al ditugu? Txekorrak hilda jaiotzen ari dira. Ez dakigu susaldiak normal etorriko ote zaizkien... Nire ustez goizegi da esateko zenbaterainoko eragina izango duen honek.

Hori da beste puntu bat: gaitz honen inguruan dagoen informazioa nahi baino urriagoa dela.

Bai. Egia esan ez dakigu asko. Eltxo bat dela esan digute. Ez dakit saguzarren familia berekoa den edo beste bat den. Ez dakigu zenbat luzatuko den guzti hau. Negua etorri eta hor geratzen baldin bada, kalte handia izango da, baina gaitz-erdi. Honek horrela jarraitzen baldin badu, ordea, ez dakit gure iraupena ere zenbat luzatzea izango dugun.

Eta kezka hori lehendik ere badator. Azken denboran sektorearen aurka izan diren hitzak eta kanpainak gogoratu besterik ez daude: CO2 isuriak, haragi sintetikoa edo laborategian sortutako haragia…

Bai, eta ez dakit denak leku beretik ez ote datozen. Nik nire susmoa badaukat ez dela kasualitatea bateko publizitatea eta besteko gaixotasuna.

Eta orain berriro lanera. Egun hauetan nabarmen gehitu zaizue eta.

Bai. Egia esan denbora askorik gabe gabiltza. Eskertzen da ATARIA bezalako hedabide batek guri ahotsa eman nahi izatea. Horrexegatik hartu dugu tarte hau, eta saiatuko gara egoera honetatik ahalik eta ondoen ateratzen.


Aranzadik Irulegiko indusketa arkeologikoa jarri du martxan

Arangurengo Irulegi mendiko Burdin Aroko herrixkan egingo dute indusketa, eraikin oso bat induskatzeko eta herri horren okupazio faseen ikerketan sakontzeko.

Aranzadi zientzia elkarteak Arangurengo (Nafarroa) Irulegi mendiko Burdin Aroko herrixkako indusketa arkeologikoa jarri du martxan, eta eraikin oso bat induskatzea eta Irulegiko eskua agertu zen herriaren okupazio faseen ikerketan sakontzea izango dira helburu nagusiak.

Aranzaditik adierazi dutenez, Irulegiko eskua aurkitzea "mugarria" izan zen Euskal Herriko arkeologian, eta "aparteko aurkikuntza" euskararen jatorriaz gehiago jakiteko. Edonola ere, Irulegiko Burdin Aroko herrixkaren garrantzi arkeologikoa haratago doa, eta hura induskatzen jarraitzea funtsezkoa da duela 2.000 urteko baskoien gizartea hobeto ulertzeko.

Bada, Irulegiko eskua bezalako piezak aurkitzeko eta herrixka hobeto ikertzeko asmoz, Aranzadi zientzia elkarteko arkeologo talde bat aztarnategia induskatzen hasi da beste urtebetez. Taldea irailaren 17ra arte arituko da lanean, asteazkenetik igandera, ia 100 boluntariorekin, sei txandatan banatuta. Ikerketa proiektuak Aranguren Ibarreko Udalaren eta Nafarroako Gobernuaren laguntza du.

"2023ko kanpaina honen helburu nagusia Irulegiko herrixkaren okupazio faseak hobeto ezagutzea da, badakigulako Burdin Aroan gutxienez kronologia desberdinetako hiru herri gainjarriak daudela", adierazi du Mattin Aiestaran ikerketa zuzentzen duen Aranzadiko arkeologoak.

Aiestaranen taldeak hirugarren etxebizitza irekiko du aurten, aurreko kanpainetan hondeatutako beste bien parean dagoena. "Aztarnategiaren eremu horretan jarraitzeaz gain, aztarnategiak hartzen dituen 14 hektareetan hainbat tokitan egingo ditugu laginketak edo zundaketa arkeologikoak. Zundaketa horiek egingo ditugu, besteak beste, 1. eta 2. guneen artean egon daitezkeen lubaki edo etxebizitza aterrazatuetan, 2. gunean dauden erretako eraikin isolatuetan, eta 3. gunean laginketa egiten jarraituko dugu, non zeramikazko ezohiko biltegi bat atera den", azaldu du.


Lagun Onak MBk, Ikasberri KEk eta musika eskolak ere bat egin dute Euskaraldiarekin

Hiru erakundeak parte hartzen ari dira euskararen erabilera sustatzeko ariketa sozialean, eta argazkiak atera dituzte azken egunetan, ekimenari beren babesa adierazteko.

Bigarren eta azken astean sartu da Euskaraldiaren bigarren edizioa, eta euskararen erabilera sustatzeko ariketa sozialean parte hartzen ari diren herriko entitateek beren sostengua adierazten jarraitzen dute.

Aurreko astean Lagun Onak futbol klubak, Iraurgi Saskibaloiak, Azpeitiko Ikastola Karmelo Etxegaraik eta Iraurgi Ikastetxeak egin bezala, joan den asteburuan Lagun Onak Mendi Bazkunak, Ikasberri Kirol Elkarteak eta Juan Antxieta Musika Eskolak ere Euskaraldiari babesa azaltzeko argazkiak atera dituzte; mendizaleek, gainera, deialdi irekia egin zuten, atzo Xoxoten Euskaraldiaren aldeko argazkia atera nahi zuten herritarrei beraiekin bat egiteko gonbita eginez.

Ikasberri KEko jokalariak, entrenatzaileak eta zuzendaritzako kideak, Garmendipeko anexoan.

Juan Antxieta musika eskolako irakasleak.


Jatorri anitzeko emakumeen arteko sareak josteko bi tailer

Jatorri anitzeko emakumeak elkartuko ditu bi tailerretan, Embira Errenteria-Oreretako elkarteak. Ekainaren 12an izango da lehen tailerra (astelehenarekin) goizez. 11:00etatik 12:30era bitarte; eta ekainaren 22an, bigarrena (ostegunarekin), 17:00etatik 18:30erabiak Reina aretoan. Bi saioetan, haurren zaintza eskainiko dute.

Ahalduntze pertsonala, sare solidarioak eraikitzea, eta errealitate pertsonalak partekatzea dute helburu bi saioek, eta ongizate fisiko eta emozionala garatzea izango da xedea bereziki, gorputza ardatz hartuta dantza eta mugimendua landuko da.

Ana Murcia Guevara, Sorburu kooperatibako kidea izango da dinamizatzailetako bat. Jatorri ezberdinetako emakumeen berdintasun espazioetan prestatzailea eta dinamizatzailea da Murcia. Bigarren dinamizatzailea Olatz Amalur de los Santos izango da. Gizarte hezitzailea, emagina eta dantzaria da. Emanbira kultur Elkartearen lehendakaria ere bada.

Ekintza Errenteriako Udalak lagundu diruz. izen ematea zabalik dago eta horretarako posta elektronikora mezua bidali edo 616 05 87 91 telefono zenbakira deitu behar da.


Sanferminetako kartel eta programaren azal lehiaketa deitu du Lesakako udalak

Lanak maiatzaren 19ra bitarte bidal daitezke eta irabazleek 250 euroko saria izanen dute

Bi hilabete bertzerik ez dira falta eta 2023ko Sanferminetako programaren azala eta bestak iragarriko dituen kartela aukeratzeko lehiaketa deitu du Lesakako udalak, herrian sortu edota bertan bizi direnentzat. Lanak udal bulegoetan aurkezteko epea maiatzaren 19ko 13:00etan bukatuko da, lehiaketa hauetan ohikoa den sistema erabiliz.

Aurten ere azalaren neurria 210x210 mm-koa izanen da osotara (3 mm-ko tartearekin). Kartela DINA2 neurrikoa (420x594 mm-koa) izanen da. Derrigorrez, ‘Lesaka 2023ko Sanferminak’ agertu beharko du bietan.

Kartel nahiz azal lehiaketen irabazleek 250 euroko saria izanen dute. Kartela argitaratu eginen da eta azaleko lehen saria programaren aitzineko azalean joanen da.

Bertze aldetik, gibeleko azala aukeratzeko, Lesakan jaio edo bertan erroldatuak dauden 6 urtetik 12ra bitarteko haurrei zuzendutako portada lehiaketa ere deitu du Udalak. Hauen lanak ere (210x210 mm-ko formatuan) maiatzaren 19rako aurkeztu beharko dira udal bulegoetan. Irabazlearendako saria, Lesakako dendetan eskolako materiala erosteko 100 euroko balioa duen saria izanen da, eta irudia programaren gibeleko azalean argitaratua ikustea, noski.

Herri bozketak erabakiko ditu irabazleak

Aurkezten diren lan guztiekin erakusketa bat osatuko da. Azken urteetako ohiturari eutsiz, herri bozketak erabakiko du lehiaketa. Horretarako, erakusketak irauten duen bitartean, bertan, bozka emateko aukera izanen dute Lesakan jaioak edo bertan erroldatuak direnak. Honetaz gain, udalaren webgunearen bidez ere bozkatzeko aukera izanen da.


Nafarroan 42 gradurainoko tenperaturak egon litezke igande honetan

Alarma gorria dago deituta Erriberan, eta alerta laranja gainerakoan. Hainbat herritarrek diote ez dutela inoiz horrelakorik ikusi, ez dutela gogoratzen azken egun hauetakoa bezalako bero-boladarik.


Eguzki-instalazioez hitzaldia eta argindar lineaz batzarra

GABIRIA // Etxeko instalazio fotovoltaikoen inguruan informazio-hitzaldia egingo du Mikel Intxausti ingeniari gabiriarrak. Bihar, 18:30ean da, kultur etxean. Izena eman behar da udaletxean (943 88 07 34). Ostiralerako, berriz, Itsaso-Castejon goi tentsioko argindar linea berriaren proiektuaz eta sortuko lituzkeen kalteez batzarra deitu dute herritar batzuek, 19:00etarako.


Ez agertzeagatik edo azken orduan zita ezeztatzeagatik kalte-ordaina ordaindu beharko dute bezeroek

Bezero "despistatuei" aurre egiteko, gero eta establezimendu gehiagok zigorra kobratzen diete aldez aurretik erreserbatutako hitzordura joatea "ahazten" dutenei.


San Miguel Cracks del Surf ‘reality show’-a grabatuko dute Zarautzen

San Miguel garagardo markak eta Antena3 taldeak San Miguel Cracks del Surf reality show-a sortu dute. Zarautzen grabatuko dute, eta surf eskolako egunerokotasunean eta bertako partaideen elkarbizitzan oinarrituko da. Lehiakideek Aritz Aranburu eta Ibon Amatriain surflariak izango dituzte gidari, eta surfaren diziplina eta teknika lantzen lagunduko diete. Programa 2012ko otsaila-martxoa aldera emango dute Nitro kate digital berrian. Saioa, ordea, iraila inguruan hasiko dira grabatzen, San Miguel Pro Zarautz Munduko Surf Txapelketan, bertan egingo baitute casting-aren bigarren atala. ‘Casting’-a gaurtik Interesa dutenek gaurtik aurrera zintzilikatu ahalko dute euren abileziak biltzen dituen bideoa www.antena3.com webgunean. Parte-hartzaileak 18 urtetik gorakoak eta surfarekin lotura izan beharko dute, baina «ez dute profesionalak izan beharrik». «Surfa gustuko duen oro aurkez daiteke casting-era, adituak zein amateurrak», nabarmendu du San Migueleko komunikazio arduradun Sergio Guillermok. Erabiltzaileen bozka gehien jasotzen dituzten lehenengo hamabost lagunek hitzordua izango dute gerora San Miguel Pro Zarautz txapelketan. Bertan, hainbat frogatan hartuko dute parte, eta, horien arabera, epaile adituek hamabost hautagaitatik hiru kaleratuko dituzte. Finalistek nolabaiteko hauteskunde kanpaina egin beharko dute Facebook eta Twiterreko profilen bitartez. Boto gehien jasotzen dituzten hamar kandidatuak izango dira programako lehiakideak. Bost neska eta bost mutil izango dira, guztira. Horiek hiruzpalau astez Zarautzen biziko dira elkarrekin, «itsasotik gertu». Ametsa [...]

San Miguel garagardo markak eta Antena3 taldeak San Miguel Cracks del Surf reality show-a sortu dute. Zarautzen grabatuko dute, eta surf eskolako egunerokotasunean eta bertako partaideen elkarbizitzan oinarrituko da. Lehiakideek Aritz Aranburu eta Ibon Amatriain surflariak izango dituzte gidari, eta surfaren diziplina eta teknika lantzen lagunduko diete.

Programa 2012ko otsaila-martxoa aldera emango dute Nitro kate digital berrian. Saioa, ordea, iraila inguruan hasiko dira grabatzen, San Miguel Pro Zarautz Munduko Surf Txapelketan, bertan egingo baitute casting-aren bigarren atala.

‘Casting’-a gaurtik

Interesa dutenek gaurtik aurrera zintzilikatu ahalko dute euren abileziak biltzen dituen bideoa www.antena3.com webgunean. Parte-hartzaileak 18 urtetik gorakoak eta surfarekin lotura izan beharko dute, baina «ez dute profesionalak izan beharrik». «Surfa gustuko duen oro aurkez daiteke casting-era, adituak zein amateurrak», nabarmendu du San Migueleko komunikazio arduradun Sergio Guillermok.

Erabiltzaileen bozka gehien jasotzen dituzten lehenengo hamabost lagunek hitzordua izango dute gerora San Miguel Pro Zarautz txapelketan. Bertan, hainbat frogatan hartuko dute parte, eta, horien arabera, epaile adituek hamabost hautagaitatik hiru kaleratuko dituzte.

Finalistek nolabaiteko hauteskunde kanpaina egin beharko dute Facebook eta Twiterreko profilen bitartez. Boto gehien jasotzen dituzten hamar kandidatuak izango dira programako lehiakideak. Bost neska eta bost mutil izango dira, guztira.

Horiek hiruzpalau astez Zarautzen biziko dira elkarrekin, «itsasotik gertu».

Ametsa betetzeko aukera

«Irabazlea ez da izango surflari onena. Elkarbizitzan ondoen moldatzen dena, aurrerapauso handienak ematen dituena, gogo gehiena jarri eta lan gehien egiten duena izango da irabazlea», adierazi du Aranburuk.

Horrek surfari loturiko ametsa bete ahalko du. «Irabazleak nahi duena eskatu dezake, Hawaiira bidaia bat, edota surf eskola bat irekitzeko aurrekontua», azaldu du Guillermok.

Aritz Aranburu (Zarautz, 1984) aukeratu du Antena3 taldeko Nitro kateko zuzendaritzak San Miguel Cracks del Surf saioko surf eskolako zuzendari gisa. Zarauztar gaztea «munduko surfeko eliteko kide» delako hautatu du kateak, eta gogoz ekingo dio esperientzia berri horri.

Zein izango da zure lana ‘San Miguel Cracks del Surf’ programan?

Surf eskola baten inguruan oinarrituko da programa, eta Ibon Amatriainek eta biok gidatuko dugu akademia hori. Gure lana lehiakideei surfaren inguruko aholkuak ematea izango da, orohar. Nolabait esateko, haien anaia zaharrak izango gara. Hala, gomendioak emango dizkiegu, surf diziplina helarazi, entrenatu, besteak beste.

Biontzat oso gauza naturala da lan hori; izan ere, biok hortaz bizi gara, egunero egiten dugun zerbait da guretzat.

Eguneroko lana bai, baina telebistaz botako dute.

Antena3e taldeko Nitro kate digital berrian aterako gara, bai.Gustura nago, egia esan, proiektu berria baita niretzat, ezberdina. Hasieran errespetua eman zidan telebistan agertze horrek, baina gerora, Ibon Amatriainekin elkarlanean jardungo nuela esan zidatenean aurrera egitea erabaki nuen. Elkarrekin lan polita egiteko aukera izango dugula iruditzen zait.

Reality show-a izango da San Miguel Cracks del Surf. Gran Hermano-ren gisako saioa izango al da?

Ez du Gran Hermano edota Operacion Triunfo bezalako programen antzik izango, ezta gutxiagorik ere. Gran Hermano-n baino modu naturalagoan erakutsiko du elkarbizitza, eta surfa izango du oinarrian.


Iker Colmenero nagusi Aguraingo helmugan

Iker Colmenero laudioarrak esprintean irabazi zuen kadete mailako lasterketa.

Igandean lehiatu ziren 17 urtez azpiko txirrindulariak Lautadako errepideetan eta guztien artean Iker Colmenero laudioarra izan zen azkarrena Aguraingo helmugan.

Ibilbidean zehar ihesaldi saiakerak egon baziren ere, 57 kilometroko ibilbidea egin ostean, pelotoia osorik heldu zen helmugara eta guztien artean Colmenero izan zen azkarrena.


Arantzazurako irteeran izena emateko azken eguna da gaur

Kostan elkarteak antolatu du txangoa biharko

[caption id="attachment_288999" align="aligncenter" width="300"] Arantzazuko santutegia. [/caption] Arantzazuko santutegia bisitatutako dute goizean, Soraluzen bazkaldu eta arratsaldean bisita gidatua izango dute Oñatin. Bihar egingo dute irteera, Kostan elkarteak antolatuta, eta gaur amaituko da izena emateko eguna. Parte hartu nahi dutenek 35 euro sartu beharko ditu elkarteak La Caixa bankuetxean duen kontu zenbaki honetan: 2100 6472 13 2200022900. Autobusak 09:00etan egingo du irteera, eta herriko hiru geltoki hauetan hartuko ditu bidaiariak: Argi kafetegi aurrean, Sanz Enea ondoan eta Iñurritzan. Itzulera 19:00etako egitea aurreikusten dute.


Dantzarekin elkarteen lanari aitortza egin diote

Elkar+ekin Gara, elkarrekin dantzan ekimena egin zuten, atzo, Euskal Herriko 70 bat plazetan. Tartean, Alegiako Sutarri dantza taldeak parte hartu zuen, eta atzo eguerdian egin zuten dantza herritarren aurrean. Elkarteek egiten duten lanari balioa eman nahi izan dio EIBE elkarteak, eta boluntarioek egiten duten lana ikusarazi nahi izan dute lehen ekitaldi honekin.

Dantza bat baino ez zen grabatu beharrekoa, eta hori baino ez zuten dantzatu Sutarriko adin ezberdineko 25 bat dantzarik. Gerturatutako herritarrak dantza gosez geratu ziren.


Kontzertua

Urtz taldearen kontzertua.


Noiz eman behar du dimisioa politikari batek?

Jule Goikoetxea politologoak argi du Pablo Casadok dimititu beste aukerarik ez duela. "Partida galdu du, eta beste aldea, Diaz Ayusorena, ez da oso zaurituta atera", arrazoitu du. Buruzagiek gehiago dimititu beharko luketela uste du, kultura politikoa falta dela zentzu horretan.

Ataka estuan, aukera askorik gabe. Halaxe ikusten du Jule Goikoetxea (Donostia, 1981) politologo, filosofo eta EHUko irakasleak Pablo Casado PPko presidentea. "Dimisioa ematea da egokiena", nabarmendu du, ez hainbeste egin duenagatik, baizik eta "berak nahi zuena ondo atera ez delako". Diaz Ayuso Madrilgo presidenteak ere berdin egin beharko lukeela iritzi dio, kasu honetan, "dimentsio etiko-politikoan eta seguraski, dimentsio legalean ere arrazoi ezberdinak daudelako". Dena dela, Espainiako politikagintzaren testuingurua kontuan hartuta, halakorik gertatuko ez delakoan dago aditua. "Printzipio etiko-politikoen egiturazko falta bat daukagu hemen, exijentzia oso eskasa da (...) baina hori ez dago alderdien eta politikarien esku bakarrik, denon kontua da", azpimarratu du.

Noiz dimititu behar du politikari edo kargudun publiko batek?

Aldetik batetik, legezkoa ez den zerbait egiten duenean. Normalean, kasu horretan kanporatua izaten da, baina dimisioa ere emateko tartea badago, dimisioa eleganteago delako. Baina gero badaude kasu asko etikoki edo politikoki egokia ez den zerbait egiten denean, ulertzen da politikari batek dimisioa eman behar duela. Baina bigarren kasu honetan herrialde bakoitzaren kultura politikoa sartzen da. Gainera, kontuan hartu behar da herri honetan alderdi askok eta militante askok, eta ez bakarrik PPkoak, ikusi dutela euren burua ustelkeria kasuetan nahastuta, ustelkeria hain dago zabaldua ezen normalean gehiengoak ez duen dimisioa ematen (berriro ere ustelkeria dimentsio politiko-etikoan ulertuta).

Pablo Casadori dagokionez, une horretan al dago?

Bai, eta bere alderdiko gehienek, behintzat hitz egin dutenek, hala uste dute. Ez horrenbeste Egeak eta Casadok egin dutenagatik, baizik eta euren plana ondo atera ez delako. Horregatik euren alderdiko kide eta herritar batzuek eskatu dute dimisioa. Beraz, dimisioa ematea da egokiena.

Atzera bueltarik badu egoerak?

Nik uste dut Casadorentzat eta Egearentzat egoerak ez duela atzera bueltarik, baina politikaren munduan dena ezin da aurreikusi, eta beti da posible… Baina ez, printzipioz ez. Batez ere beste aldea, indartuta ez dakit, baina behintzat oso zaurituta ez delako atera, eta zentzu horretan, partida galdu dutenez, badirudi bueltarik ez duela.

Dimisiorik ematen ez badu, zeintzuk dira aukerak?

Aukera ezberdinak daude, politikan aukerak estrategien arabera eta aliantzen arabera egiten direlako. Beraz, lor ditzakeen aliantzen arabera, egin dezaketena da PP alderdian zatiketa bat edo eszisio bat eragin. Aliantza berri edo berrituekin zatiketa hori bultzatzea izan daiteke aukeretako bat, eta zatitu den alderdi horren lidertza eramaten saiatzea, baina nik, momentu honetan, ez dut espazio gehiegirik ikusten horretarako.

Diaz Ayusok dimisioa eman beharko luke?

Noski, Diaz Ayusok dimititu beharko luke beste politikari askok bezala, dimentsio etiko-politikoan eta seguraski, dimentsio legalean ere arrazoi ezberdinak daudelako. Alegia, ustelkeria mota ezberdinak eraman dituelako aurrera. Dena den, kasu askotan ez da ilegala egin duena, gure sistema politikoak onartzen dituelako erlazio klientelistak, politikan klientelismoa erabiltzea ustelkeriatzat jo daitekeen arren. Zuzenbide alorretik egindakoa legala denez, Diaz Ayusok eta beste politikari batzuek ez dute zertan dimisioa eman behar, baina dimentsio etiko-politiko batetik ari bagara, Diaz Ayusok dimititu beharko luke. Baina momentu honetan gehiengoak ez du eskatzen, eta politikoki berarentzat ez da egokia dimisioa ematea.

Gure inguruan, Euskal Herrian, Espainian edo Frantzian, oso gutxitan ematen dute politikariek pauso hori. Sarriago dimititu beharko lukete?

Bai, nik uste dut baietz. Arazo nabarmena daukagu kultura politikoarekin, printzipio etiko-politikoen egiturazko falta bat dugu, oro har. Eta hori ez dago alderdien edo politikarien esku bakarrik. Dimisioen kultura, alegia, etiko-politikoki ondo jokatu ez duen politikari baten dimisioa emateko eta normalizatzeko herritargo zehatz bat eta hedabide zehatz batzuk eduki behar dituzu, eta zer gertatzen da? Bada, esan moduan, Espainian, Frantzian eta Euskal Herrian daukagun kultura politikoa oso eskasa dela honi dagokionez. Alegia, hedabideek exijitzen dietena politikariei: gardentasunari dagokionez, ardurei dagokienez… oso eskasa da eta, beraz, herritarrak ere berdin. Birsortzen da halako apatia bat kontuak eskatzeari dagokionez, eta malgutasun handia dago gauza horiekiko. Horregatik, herritarrak askotan ez dira sentitzen oso irainduak horrelako gauzak gertatu eta dimisiorik ez dagoenean.

Zer egin beharko genuke? Kultura politikoaren maila igo, hedabideek euren exijentzia maila asko igo eta kontuak eskatzearena gauza normal bat bilakatu. Gobernuetako sail guztiek astero eman beharko lituzkete azalpenak, eta herritarrek kontuak eskatu.


Herriko kaleak, mihise

Badira Azkoitiko hainbat txokotan paretak apaintzen dituzten zenbait margolan. Batzuk enkarguz eginak dira; beste batzuk, ekimen bat aditzera eramateko; eta beste zenbait, kalezulo ilunak argitzeko. Hainbat artelanen zergatiak eta horien egileak aztertu daitezke hemen, argazkien bitartez.

Eguneroko bizitzaren islada

Udane Juaristik Aizkibel kalean egindako lana da goiko irudikoa. Floreaga jauregiaren ondoko igogailuaren aurreko etxaurrean dago kokatua Juaristik lehenaldiari, orainaldiari eta egunerokotasunari egindako omenaldia. Azkoitiko herriari egindako keinu bat da, bertako paisaia urbanoan oinarritua.

Emakume baserritarrei omenaldia

Uzin baserriko Kandida Azkarate Askasuaren argazki batetik abiatuz egin zuen Udane Juaristik Berdura Plazan kokatuta dagoen margolan honen konposizioa, bere birramona baitzen. Baserritarrei, eta, batez ere, emakume baserritarrei egin nahi izan zien omenaldia artistak, horien isilpeko lana lehen planora emanez eta emakumea protagonista eginez.

Mikel Laboa

Lizardik eta Rimbaudek Floreaga auzoaren azpialdean egindako lana da irudikoa. 2010ean egin zuten Mikel Laboaren irudia aurkeztuta, Liluraren kontra kantaren estrofa banarekin, eta beste hiru irudi ere margotu zituzten Baztanen (Nafarroa), Donostiako Antigua auzoan eta Lekeition (Bizkaia).

Detaileak

Artista ezezagunaren irudia da horma horretakoa. Herriko hainbat paretatan gisa horretako margolan ugari daude, txantiloiak erabiliz eginak. Halako detailetxoek ematen diote falta zaien argia edozein txoko iluni, eraikin zaharkituri edota kalezulori. Horixe da kaleak arte bilakatzearen magia.

Gazteak ere kaleak margotuz

Azkoitiko Gazte Asanbladak Julio Urkixo etorbidean egindako lana da irudikoa. Gaztik kalik astintzen lelopean margotu zuten pareta koloretsu hori Azkoitiko Gazte Asanbladako kideek.

Holz Und Blech

Iban Eizagirrek eta Suharri Aranburuk Julio Urkixo etorbidean egindako lana. Musika elektronikoak badu bere txokoa Azkoitian. Urtero ospatzen den Holz Und Blech festibalaren omenez egin zuten Eizagirrek eta Aranburuk artelan hau. Bertan, festibaleko musika jartzaileei keinua eginez, fonografo bat ikus daiteke disko bat erreproduzitzen.

Matadero Ekintzak

Mataderoko kideek bertako paretan egindako lana da irudikoa. 1993an itxi zituzten Azkoitiko eta Azpeitiko gaztetxeak, biak egun berean, dekretu bidez. Horietan elkartzen ziren gazte asko kalean geratu ziren; entseatzeko lokalak baino ez zituzten, eta ez zeukaten biltzeko lekurik. Okupatzeko zenbait saiakeraren ondoren, 1996an Matadeiko lokal handia berreskuratzea erabaki zuten. Kanpoaldean hainbat artelan egin dituzte urteetan zehar.

Gasolindegian, historia

Gorka Larrañaga Iranixek Ibaiondo kaleko gasolindegian egindako lana da argazkikoa. Duela ia mende bat Plazaberrin egon zen gasolindegiaren eta egun Ibaiondo kalean dagoen gasolindegiaren historiari buruzko margolanak egin zituen hormetan Iranixek. Gasolindegiaren planoak ere marraztu ditu, baita Azkoitiaren iraganeko beste hainbat irudi ere.

Artea aldarri

Ekida arte ekimen sozialistak Juin industrialdean egindako lana da honako hau. 2023ko urtarrilaren 28ko grebaren harira egin zuen Ekidak murala, Gazte langileok borrokara lelopean, industrialdeko zubiaren azpian.

Herriaren ahotsa

Gorka Larrañaga Iranixek Altzibargo biribilgunean egindako lana da honako hau. Azkoitiko herriari omenaldia egiten dion artelanak, Iranixek adierazi zuenez: "Ez zentzu erromantikoan, baizik eta taupadak egiten diharduen gihar geldiezin baten zentzuan". Kontzejupea, San Martingo erlojua, Intsausti jauregia eta abarketagile bat agertzen dira, besteak beste, giza bihotz forma duen muralean.

Bonba eta Kiriko

Mataderoaren kanpoaldean egindako lana da bikote xelebrea osatzen zuten Bonba eta Kiriko txatarra biltzaileena. Matadeiko goiko solairuan bizi ziren biak, eta txatarra artean egiten zuten lo. "Libre" bizi zirela zioten Mataderoko kideek: "Txatarra jaso, hura herrian saldu, diru pila bat atera eta mozkortu egiten ziren". Kiriko hil zenean, Bonba egoitzara eraman zuten, "errukituta". Egoitzako ordutegiak eta jendearen kontrola kartzela omen ziren harentzat, Matadeixen guztiz aske bizi baitziren.

Txerloia, urdinez eta gorriz

Gorka Larrañaga Iranixek Txerloia futbol zelaian egindako lana da irudian ageri dena. Txerloia futbol zelaiaren sarrera nagusian gorri eta urdin koloreko murala osatu zuen artista azkoitiarrak. Anaitasuna futbol taldearen egungo armarria margotu zuen, baita gizon-emakume futbolariak ere. Futbol taldearen kolore ofizialak erabilita, gainera, bandera erraldoi bat irudikatu zuen azkoitiarrak.

Erreportzaketan

Udane Juaristik Altzibargo biribilgunean egindako lana da hormakoa. Abarketak josten zituzten emakumeei eginiko omenaldia da Juaristiren artelana, Azkoitiko historiaren zati handi bat gogoratzeko asmoz egina. Erreportzaketa hitzez ezagutzen zen joste lan hori Azkoitian, eta herritar askoren ogibidea zen garai batean.


Azken egunotan positibo eman dutenek ezingo dute bozkatu

EAEko Hauteskunde Batzordearen arabera, Eusko Jaurlaritzako Osasun Sailak ezarritako segurtasun neurriak «nahikoak» dira


Emakumea da Opus Liricaren zortzigarren denboaldiaren protagonista

Donostiar elkarteak "Dido eta Eneas" eta "Pagliacci" operak ekoitziko ditu, eta opera eta zarzuelen nazioarteko lehiaketa antolatu du.

Emakumea da Opus Liricak Donostian egingo duen zortzigarren opera denboraldiaren protagonista. Bi opera ekoitziko ditu elkarteak: "Dido eta Eneas" H. Purcellena abenduan eta "Pagliacci" R. Leoncavallrena datorren urteko otsailean.

Gainera, abutuaren 9tik 12ra opera eta zarzuelen nazioarteko lehiaketa egingo dute Zorroagan. Irabazleen artean sartzen ez direnek abesten hobetzeko ikastaro doakoa jasoko dute, eta sailkatuek epaimahaiak aukeratzen duen aria interpretatuko dute.

Lehiaketaren finalaren egunean, abuztuaren 12an, epaimahaia osatuko dute "operaren munduko pertsona esanguratsuek, hala nola zuzendari artistikoek, sustatzaileek eta abeslari lirikoentzat obra idatzi dituzten musikariek". Izena emateko epea zabalik da jadanik.

Opus Liricak abenduaren 3an (19:30) eta 4an (19:00) taularatuko du "Dido & Eneas" Victoria Eugenia antzokian.

"Pagliacci" Leoncavallren lana, berriz, otsailaren 17 eta 18an interpretatuko dute, Kursaaleko auditoriumean, 20:00etatik aurrera.


Paueko Auzitegiak debekua ezarri dio migratzaileak mugan zaintzeko droneen erabiltzeari

Neurria «neurriz kanpokoa» dela erran du epaileak. Prefetak helegitea ezarriko du.

Frantziako Poliziak ezingo ditu droneak erabili migratzaileak Gipuzkoa eta Lapurdi arteko mugan zaintzeko. Hala erabaki zuen atzo Paueko Administrazio auzitegiak hiru elkartek helegitea ezarri ondoan. Izan ere, ekainaren 28tik, droneen erabilera baimentzeko asmoz prefeturak emaniko erabaki baten ondorioz, Frantziako Poliziak droneak erabiltzen ahal zituen Bidasoa inguruan. Migratzaileen defentsarako hiru elkartek, ordea, neurriaren kontrako helegitea ezarri zuten berehala.

Migratzaileen defentsarako abokatuen elkarteak, hala, argudiatu zuen droneen erabilera «neurriz kanpokoa» dela, eta norberaren bizitza pribatua ez duela errespetatzen. Izan ere, Frantziako Poliziak eskubidea zuen droneak hegalarazteko Bidasoa ibaiaren inguruetako 22 kilometro koadroko eremu batean; hortaz, elkarteek zioten inguruko herritarren kontrako neurria ere bazela. Epaileak argumentu horiek kontuan hartu ditu neurria geldiarazteko. Erabakia jaso orduko, ordea, Pirinio Atlantikoetako Julien Charles prefetak jakinarazi du auzitegiaren erabakiaren aurkako helegitea ezarriko duela.

Migratzaileen defentsarako abokatuen elkarteko Ilazki Ortego abokatuak honela hitz egin zuen Euskal Irratietan helegitea jartzerakoan: «Erabaki dugu droneen erabilera baieztatzen duen erabakiaren aurka egitea, giza eskubideak urratzen dituelako erabakiak. Prefetak baimendutako eremua zinez zabala da, eta jendearen bizitza grabatzeko posibilitatea bazuen poliziak. Droneen erabilera geroz eta zabalagoa da, eta muga kontrolatzeko erabili nahi izateak erakusten du geroz eta kontrol handiagoa dagoela». Bestalde, kontrol mota hori «arrazista» dela salatu du: «Zuriak ez diren pertsonak izanen dira droneekin kontrolatuko dituztenak». Oroitarazi du zortzi etorkin hil direla muga pasatu nahian; «dagoeneko kontrol gehiegi» badela erakusten du horrek, Ortegoren ustez.


Gipuzkoako erlojupeko txirrindularitza txapelketetan bidegurutzeak zaintzeko boluntarioak behar dituzte Aizarnazabalen

Ekainaren 15ean jokatuko dira Gervaisen eta Larrarteren oroimenezko lasterketak, eta adin nagusiko 36 pertsona behar dituzte eginkizun horretarako.

Aurten ere Aizarnazabalen egingo dituzte txirrindularitzako erlojupeko Gipuzkoako Txapelketak. Hain zuzen ere, ekainaren 15ean, asteartea, jokatuko dituzte Gervaisen oroimenezkoa, Elite eta 23 urtez azpikoentzat, eta Joxe Larrarteren oroimenezkoa, junior mailako txirrindularientzat.

Lasterketa horiek antolatzeko, bidegurutzeak zaintzeaz arduratuko diren boluntarioak behar dituzte, adin nagusiko 36 pertsona, hain zuzen, eta deialdia egin du Aizarnazabalgo Udalak. Eginkizun horretan aritzeko prest dauden lagunek alkatearengana zuzendu behar dute, izena emateko.


Mariupol, gosetearen eta krisi-humanitarioaren atarian

Apirila eta maiatza bitartean Donetsk eskualdeko hiriak jasandako setioaren ondoren, herritarrek bonbardaketen biktimen gorpuak ateratzen jarraitzen dute. Errealitate latz horri gosea eta arrisku epidemikoa gehitu behar zaizkio.

Gutxienez 22.000 lagun hil ziren Mariupolen, Donetsk eskualdeko hiri nagusienetakoan, apirila eta maiatza bitartean jasandako setioan. Hala ziurtatu du errusiarrak sartzean hiria utzi zuen alkateak tokiko telebista batean, eta azaldu du egunean 70 eta 200 gorpu artean ateratzen dituztela.

Ukrainako agintarien arabera, hiriaren % 80 erabat suntsituta dago. Gerra hasi aurretik milioi erdi lagun bizi ziren hirian; gaur egun 100.000 inguruk eusten diote bertan, Kievek dioenez, "baldintza humanitario negargarrietan".

Gorpuak ateratzeko lanari, gosea gehitu behar zaio. Petro Andriushchenko alkatearen albokoak, astelehenean esan zuenez, "Metro merkatalgune zaharrean laguntza humanitarioa (elikagaiak, funtsean) lortzeko ilaratan, 1.500 eta 2.000 lagun egoten dira egunero; ez dago ur edangarririk, eta ez dago hura nondik lortu".

Garbitasun eta osasungarritasun baldintza eskasak, eta era guztietako baliabide faltak, gainera, gaixotasunak ugaritzen hastea ekarri du, eta agintariek ohartarazi dute kolera agerraldi bat etor daitekeela, maiatzetik ari baitira kasuak agertzen.

Erresuma Batuko Defentsa ministerioak aditzera eman du Mariupolgo osasun-zerbitzua kolapsatzeko zorian egon daitekeela jada, eta kolera-agerraldi batek, oso egoera latzean utziko lukeela. Beste hiri batzuetan, Khersonen, esaterako, sendagaiak agortzen ari zaizkiela ere ohartarazi dute.

Erresuma Batuak adierazi du Errusia saiatzen ari dela bere kontrolpean dauden lurraldeetan biztanleei oinarrizko zerbitzu publikoak ematen. "Edateko uraren eskuragarritasuna ez da egonkorra izan, eta telefonia eta Internet zerbitzuek etenaldi luzeak dituzte oraindik", esan du Twitterren.

Bien bitartean, borrokek Sieverodonetsken inguruan jarraitzen dute. Errusiak hiriaren zatirik handiena kontrolatzen du berriz ere, baina gutxi aurreratu dute iparraldetik eta hegoaldetik eremu zabalena inguratzeko ahaleginetan. Herri hori bereganatzeak Errusiari Donbass osoa kontrolatzea ahalbidetu liezaioke.


NBEk gobernu guztiei eskatu die energia fosilen enpresen mozkinen gaineko zergak ezartzea

Nazio Batuen idazkari nagusiak elkartasun klimatiko globalerako itun bat eskatu du, eta AEBren eta Txinaren erantzukizun berezia aipatu du.

Antonio Guterres Nazio Batuen (NBE) idazkari nagusiak energia fosilen enpresek lortutako aparteko mozkinen gaineko zergak ezartzea eskatu die "gobernu guztiei", janariaren eta energiaren prezioen gorakadak eta klima aldaketak kaltetutako herrialdeek jasaten dituzten kalteek eragindako arazoei aurre egiteko.

Guterresek horrela hitz egin du Inplementazioaren Goi Bileraren irekieran, COP27 Klimaren Goi Bileran egiten den munduko liderren foroan, hain zuzen ere. Astelehenean hasi eta bihar arte, ehun estatuburu eta gobernuburu inguru bilduko dira Egiptoko Sharm el Sheij hirian.

"Erregai fosilen konpainiek lortutako mozkinen gaineko aparteko zergak ezartzea eskatzen diet gobernu guztiei. Energia eta elikagaien prezioen igoerarekin sufritzen duen jendearentzako eta krisi klimatikoaren ondorioz galerak eta kalteak jasaten dituzten herrialdeentzako dirua birbideratu dezagun", azpimarratu zuen Guterresek.

Galeren eta kalteen gaiari dagokionez, Guterresen esanetan, bilera horrek "mapa zehatza eta kronograma argikoa" izan beharko du, "erronkaren garrantzia islatuko duena".

Herrialdeen arteko ituna

Guterresek dei egin die ekonomia garatu eta emergenteei "elkartasun klimatikoko ituna" ezar dezaten, herrialde guztiek "ahalegin gehigarria egin dezaten hamarkada honetan emisioak murrizteko, 1,5 graduko helburuaren ildotik".

Akordio horrek bermatu behar du, gainera, herrialde aberatsek eta nazioarteko erakundeek "laguntza finantzarioa eta teknikoa emango dutela, suspertzen ari diren ekonomiei energia berriztagarrietarako trantsizioa bizkortzen laguntzeko" eta "erregai fosilekiko mendekotasuna amaitzeko".

Era berean, aurreikusten du "Ekonomia Lankidetza eta Garapenerako Erakundeko herrialdeetan ikatza pixkanaka ezabatzea 2030erako eta beste guztietan 2040rako".

Horretarako, Estatu Batuei eta Txinari gogorarazi die, munduko bi ekonomia handienei, "itun hori gauzatzeko ahaleginak batzeko ardura berezia" dutela, "helburu klimatikoak lortzeko itxaropen bakarra" baita.

Zure interesekoa izan daiteke baita ere: Zeintzuk dira munduan gehien kutsatzen duten herrialdeak?


Komun publikoa ipini dute Iurretan

2021eko aurrekontu parte hartzaileetan iurretarren artean bozka gehien batu zituen proiektua izan zen komun publikoa. Amilburu kalean ipini duten komuna 08:00etatik 22:00ak bitartean egongo da, eta 62.000 euroko inbertsioa eskatu du.

Altzairu herdoilgaitzezko komun publikoa da, iragazkaitza eta intsonorizatua, udal arduradunek azaldu dutenez. Era berean, 310 x 220 oinplano angeluzuzena du, mugikortasun murriztua duten erabiltzaileentzat irisgarria, zehaztu dutenez. “Lizitazio- eta hornidura-prozesua nahiko gorabeheratsua izan da, baina, azkenean, Iurretako bizilagunok badugu iaz botoen gehiengoz aukeratutako komun publikoa” adierazi du Iñaki Totorikaguena alkateak.

Berez garbitzen da komuna. "Erabilera bakoitzaren ondoren, komun-ontzia eta konketa garbitu, desinfektatu eta lehortzea bermatzen du, baita lurzorua presio handian desinfektatzea ere, presio handian atomizatutako ura askatzen duten 8 pitaren bidez", azaldu dute udal arduradunek ohar batean. Gaineratu dutenez, "kontsumo txikiko LED argien bidez atzetik argiztatutako errotulu eta piktogramak ditu, erraz ikus daitezkeenak: komun-ontzia libre badago berdez eta sartzeko moduan ez badago (okupatuta edo garbitze-prozesuan), gorriz". Erabiltzaileak gehienez 15 minutuko epea du komuna erabiltzeko.

Kabinaren barruan komuna, konketa, xaboi-uraren banagailuak, komuneko papera, eskuak lehortzeko aire beroa, ispilua, pixoihalak aldatzekoa, laguntza-barrak, esekitokiak, paperontzia eta larrialdietarako sakagailua daude. Azken horrek atea desblokeatu eta, behar izanez gero, larrialdi-seinaleak aktibatzen ditu.


Larunbatean beste astebeteko greba abiatuko du ELAk Bizkaiko zahar etxeetan

Abenduaren 17tik 23ra greba egitera deitu ditu langileak. Sindikatuak salatu du patronalek eta aldundiak «negozioa pertsonen gainetik» jartzen dutela.

ELAk gaur iragarri duenez, Bizkaiko zahar etxeetan beste astebeteko greba egingo du, larunbat honetan hasita: abenduaren 17tik 23ra izango dira lanuzteak. Sindikatuak azaldu du negoziazioak «blokeatuta» daudela: «Tamalez, Gesca, Lares eta Elbe patronalek eta Bizkaiko Foru Aldundiak sektorearen aldarrikapenak alde batera uzten jarraitzen dute, eta gabezia larriak dituen eredu bati eusten diote: negozioa pertsonen gainetik lehenesten duen eredua».

Aurten hamalau greba egun egin dituzte ELAko langileek sektorean: azaroaren 21etik 25era egin zuten azken greba, eta, hilabete eskas igaro den honetan, berriro ekingo diete lanuzteei. Egoitza publikoetako langileen baldintza berdinak eskatuko dituzte: besteak beste, behargin kopurua bikoiztea eta soldatak parekatzea. Gogora ekartzekoa da Bizkaian kudeaketa pribatua nagusitzen dela: aldundiak bi zahar etxe baino ez ditu kudeatzen zuzenean. Zaintza zerbitzuek «kudeaketa publikoaren esku» beharko luketela uste du ELAk.

Larunbatean izango da lehen greba eguna: manifestazioa egingo dute Arriaga plazatik, 17:00etan abiatuta. Egunero egingo dituzte protestak, eta lanuzte dinamika datorren asteko ostiralean amaituko dute, beste manifestazio bat eginez, Bizkaiko Diputazioaren egoitzatik irtenda.

LAB, bihartik aurrera

LAB ere greban da Bizkaiko adinekoen egoitzetan; izatez, zazpi eguneko lanuzte dinamika bat du abian, eta azken hiru protesta egunak asteon egingo ditu: bihar, etzi eta etzidamu. Hiru egunotan, langileek itxialdi bat egingo dute Bilboko Atxuri auzoan, Gizakundearen elizan.


Epaileen lana agerian, gaur gauean, "Hitzetik Hortzera" saioan

Bertsolari Txapelketa Nagusiko epaileen lana gertutik ezagutuko dute Bertsozale Elkarteak antolatutako ikastaro batean, eta bertsoak zenbakitara nola eramaten diren azalduko dute. Horrez gain, Iruñeko eta Zornotzako bertsoaldiak eskainiko dituzte.

Aste honetako "Hitzetik Hortzera" saioan Bertsolari Txapelketa Nagusiko epaileen lana gertutik ezagutuko dute. Bertsozale Elkarteak antolatutako ikastaro batean epaile beterano zein gazteekin hitz egin dute, haien bizipenak ezagutzeko.

Izan ere, Bertsolari Txapelketa Nagusia ate joka den honetan, epaileek ere abiatu dituzte haien prestaketa lanak. Bertsolarien jarduna zenbakietara eramatea ezinbesteko lana da edozein txapelketetan, eta epaileak arduratzen dira bertsoa arretaz aditu eta mezuaren ñabardurak bilatzeaz. Lan hau egiteko entzumen mota hori garatu beharra dago, eta horretarako egiten dira formakuntza saioak.

Bertsozale Elkarteak epaileentzat antolatutako ikastaro batean izan da "Hitzetik Hortzera", Bilboko Euskararen Etxean. Bertan Joseba Santxo eta Nerea Bruño epaile beteranoekin eta Graxi Arregi epaile gaztearekin hitz egin du Eider Perezek.

Bertsoak epaitzeko irizpideak zeintzuk diren ere ezagutuko dute. Bertsoak zenbakitara nola eramaten diren jakin nahi? Erantzunak aste honetako Hitzetik Hortzera saioan.

Iruñeko eta Zornotzako bertsoaldiak

Aurtengo Bertsoaroa amaitu berritan, egitarau horren baitan Katakraken antolatu zen bertsolari gazteen saioko hautaketa ikusteko aukera izango da aste honetan. Zornotzan, aldiz, Bertso Derbia egin zen, Athleticen eta Realaren arteko futbol partidaren aitzakiarekin.

"Hitzetik Hortzera" gaur izango da ikusgai, 21:00etan, ETB1en eta eitb.eus-en.


Jabetze eskola. Emakume margolariak itzalean: piztu ditzagun argiak!

Emakume margolariak itzalean: piztu ditzagun argiak! Leire Markinez Calvo. Azaroak 9, 16, 23 eta 30. Euskaraz eta gaztelaniaz. 10 euro.


Gaur eta bihar bisitatu ahal izango da azkenekoz Portaleburuko 'Emakumeak aberria eginez' erakusketa

Gaur eta bihar, goizez, 12:00etatik 14:00etara zabalduko dituzte Portalebururen ateak, eta arratsaldez, 18:00etatik 20:00etara.

Bihar, igandea, itxiko da Portaleburu erakusketa aretoko Emakumeak aberria eginez izeneko erakusketa. Sabino Arana fundazioak antolatuta, hilaren 10ean zabaldu zuten erakusketa plazako erakusketa aretoan, hain justu, Julene Urzelairen bustoa Trenbidearen Zumardian inauguratu eta gero.

Azken bi asteetan ostiraletan, larunbatetan eta igandeetan zabaldu dute Portaleburu. Emakume Abertzale Batzaren mendeurrena tarteko egin dute erakusketa, eta batzorde hartan parte hartu zuten emakumeek egindako lana azpimarratzea da helburua. Besteak beste, haiek egindako ekintzak nahiz horiek izan zituzten ondorioak ikus daitezke aretoan.

Erakusketak, ordea, gaurkoa eta biharkoa izango ditu azken bi egunak. Gaur eta bihar, goizez, 12:00etatik 14:00etara zabalduko dituzte Portalebururen ateak, eta arratsaldez, 18:00etatik 20:00etara.


Berrizko bertso saiorako sarrera bikoitz bi zozkatuko ditu ANBOTOk

Irailaren 23an Berrizen jokatuko den Bizkaiko Bertsolari Txapelketako saiorako sarrera bikoitz bi zozkatuko ditu ANBOTOk.

Aitor Estebanek, Axier Goñik, Iruri Altzerrekak, Maider Altunak, Mikel Goirienak eta Nahia Ibarzabalek abestuko duten saioa 18:30ean hasiko da. Sarreren zozketan parte hartu gura dutenek 688 635 041 zenbakira whatsapp bat bidali beharko dute.

Zozketa eguenean, hilak 17, egingo da.


Ben Van Oosten organo-jotzailearen parrokiako kontzertua, osorik ikusgai

Asteburu honetan ez da Organo Erromantikoaren Nazioarteko XXII. Zikloaren barruko kontzerturik izango parrokian.

Joan den larunbatean egin zen parrokian Organo Erromantikoaren Nazioarteko XXII. Zikloaren Azkoitiko lehen kontzertua. Ben Van Oosten Herbehereetako organo-jotzailearen eskutik, Widor, Boëllmann, Saint-Saëns eta Vierneren musikaz gozatzeko aukera izan zuten parrokian elkartutako musika zaletuek. Gaur zortziko kontzertua osorik jasota dago bideo honetan.

Asteburu honetan atseden hartuko du organo zikloak Azkoitian. Datorren larunbatean, urriaren 16an, itzuliko dira kontzertuak parrokiara, Kurt Lueders organo-jotzailearen eta Pascale Karampournis biolin-jotzailearen emanaldiarekin.